**ლექცია №12**

 **კომნინოსების საგარეო პოლიტიკა და ჯვაროსნები**

 როგორც აღვნიშნეთ, 1081 წელს ბიზანტიის იმპერიის ტახტზე კომნინოსთა დინასტია ავიდა. აქვე ამასთან დაკავშირებით უნდა ვთქვათ ისიც, რომ ეს დინასტია თავისი წარმომავლობით ახლოს დგას ქართულ სამყაროსთან. მართალია, საბოლოოდ ჯერ კიდევ გაურკვეველია კომნინოსთა ქართული სამყაროდან წარმოშობა, მაგრამ არაერთი სარწმუნო არგუმენტი არსებობს ამ აზრის გასაზიარებლად.

 **ალექსი I კომნინოსის საშინაო და საგარეო პოლიტიკა.** 1081 წლის 4 აპრილს 24 წლის ალექსი კომნინოსი ტახტზე (1081-1118 წწ.) ავიდა. მან აქამდე დიდი დეპრესია და დაცემა განიცადა. 14 წლის ასაკში მონაწილეობას იღებდა თურქ-სელჩუკების წინააღმდეგ ბრძოლაში. ძალიან მცირე დროში ის გახდა ერთ-ერთი წამყვანი სამხედრო მეთაური, რომელსაც არც ერთი ბრძოლა არ წაუგია. მოკლედ, ალექსი კომნინოსი იყო ბრწყინვალე მხედართმთავარი, რომელიც ჯარისკაცებს იგი უყვარდათ და ენდობოდნენ. ალექსი წარმოშობით საიმპერატორო მოდგმიდან გახლდათ, რადგან მისმა ბიძამ ისააკ კომნინოსმა 20 წლის უკან იმპერატორის ტახტი დაიკავა. 15 წლის **ირინე დუკაზე** დაქორწინებით ალექსიმ იმპერიის ყველაზე გავლენიანი ოჯახისა და არისტოკრატიის დიდი ნაწილისაგან მხარდაჭერა მოიპოვა. სწორედ ამ მიზეზით, ალექსის საიმპერატორო კარის წრეში მრავალი მტერი გაუჩნდა, მაგრამ მან მათშივე იპოვა დამცველი თვით იმპერატორის მეუღლის სახით. **მარიამ ალანელს** - მიქაელ VII-ის ქვრივს, ჯერ კიდევ ახალგაზრდასა და ლამაზს, რომელზეც დაქორწინდა ტახტზე ასვლისას ნიკიფორე ვოტანიატი- ქმარი არ უყვარდა, რადგან ის ბაბუად ერგებოდა. მარიამი ერთგული იყო თავისი პირველი ქმრის დუკას ოჯახისადმი. ასევე შესაძლებელია, მარიამს უყვარდა ალექსი და 1080 წელს ის კიდევაც იშვილა. მოფამფალებულ მოხუც ვოტანიატის წინააღმდეგობა არ გაუწევია. წლის ბოლოს იმპერატორმა თანხმობა განაცხადა, რომ ალექსი სათავეში ჩადგომოდა თურქების წინააღმდეგ ახალ ლაშქრობას და ამით მას ფარული გეგმის განხორციელების საშუალება მიეცა. ალექსი აცნობიერებდა, რომ აუცილებელი იყო უძალო მოხუცის მოშორება; ეს პრობლემა ჯარს უნდა გადაეწყვიტა. ამისათვის იგი უნდა შეკრებილიყო და აი, ესეც:

 ალექსიმ თავის ახალ რაზმს შეკრების ადგილი დაუნიშნა და 1081 წლის 14 თებერვალს დილაადრიან თავის ძმა ისააკთან ერთად იმპერატორის საჯინიბოსკენ გაემართა. აქ მათ ცხენები აიყვანეს და წმ. კოზმასა და დამიანეს მონასტრისაკენ გააჰქროლეს, სადაც მიიღეს ირინეს დედის მარიამ დუკასა და მისი გავლენიანი სიძის გიორგი პალეოლოგოსის მხარდაჭერა. შემდეგ ისინი დაიძრნენ იმ ადგილისაკენ, სადაც ჯარი უნდა შეკრებილიყო. ამასთანავე ირინეს ბაბუას, კეისარ იოანე დუკას დესპანი გაუგზავნეს, რათა ძმებისათვის მხარი დაეჭირა. კეისარი თავის მამულში ცხოვრობდა, რომელიც დედაქალაქიდან რამდენიმე მილზე მდებარეობდა. როცა დესპანი მივიდა, მას ეძინა, მაგრამ პატარა შვილიშვილმა გააღვიძა. თავიდან იოანემ უარი თქვა ერწმუნა ახალი ცნობა, მაგრამ მერე აჯანყებულთა ბანაკში გაემგზავრა.

 სამი დღის შემდეგ ალექსიმ გამოსვლის ბრძანება გასცა. როგორც ჩანს, ის აქამდე ჯარს არ უმხელდა თავისი განზრახვის შესახებ. როცა საღამოს ჯარი ერთ ადგილას შეჩერდა, მას სთხოვეს, აზრის გამოთქმა- თანაც შესთავაზეს არჩევანი ალექსისა და ისააკს შორის. ისააკმა სიხარულით დაუთმო თავის ძმას, მაგრამ საქმის დასასრული მაინც დამოკიდებული იყო იოანე დუკას აზრზე. ალექსი გამოაცხადეს ბასილევსად და შემოსეს პორფირით, რომელზეც მოქსოვილი იყო ორთავიანი არწივი.

 ალექსი ბოლომდე არ იყო დარწმუნებული მის მიერ გადადგმული მომდევნო ნაბიჯის სისწორეში. საუბარი არ იყო დედაქალაქის შტურმით აღების შესახებ. და აი, მზვერავმა მოიტანა ცნობა, რომ ვარიაგთა რაზმი მზად იყო სისხლის უკანასკნელ წვეთამდე ებრძოლა მმართველი იმპერატორის მხარეზე. კონსტანტინოპოლში იყო გერმანელთა რაზმებიც, რომელთა მოსყიდვაც შეიძლებოდა. ისინი ადრიანოპოლის კარიბჭეს იცავდნენ. გიორგი პალეოლოგოსმა ამ რაზმის მეთაურებთან ფარული მოლაპარაკება დაიწყო და მალე საქმე მოაგვარა.

 დაღამებისას გიორგიმ და მისმა მომხრეებმა ერთ-ერთი კოშკის მეშვეობით მოახერხეს ქალაქში შესვლა. მის ძირას ალექსი თავისი ჯარით იდგა. გამთენიისას გიორგიმ მისცა ნიშანი - ჭიშკარი გაიღო შიგნიდან და ალექსის ჯარი კონსტანტინოპოლში შევიდა. მოქალაქეები მოხუცი იმპერატორის ვოტანიატის მიმართ გნსაკუთრებულ პატივისცემას არ გამოხატავდნენ; მოსახლეობის უმრავლესობა გახარებული იყო, რომ ხელისუფლებაში ახალგაზრდა პოპულარული მხედართმთავარი მოვიდა. მაგრამ ისინი არ ელოდნენ, რომ მათ მტრებივით მოექცეოდნენ. საუბედუროდ, ალექსის ჯარში ბევრი იყო ბარბაროსული ელემენტი. როგორც კი ისინი ქალაქის კედლებთან აღმოჩნდნენ, ყველა მიმართულებით დაიწყეს ძარცვა და გაუპატიურება და ოპერაციის წარმატებები საეჭვო გახდა.

 თვით ვოტანიატს კარგად ესმოდა, რომ ყველაფერი დასრულებული იყო. ის ტახტიდან გადადგა და მონასტერში გააგზავნეს. ბიზანტიის 76-ე იმპერატორი გახდა ახალგაზრდა კაცი, მხარბეჭიანი, ძლიერი ნიკაპითა და ხშირი წვერით. მისი ქალიშვილის ანა კომნინოსის სიტყვებით „ის რაღაცნაირად მგზნებარე ქარიშხალი იყო, რომელიც ასხივებდა სილამაზეს, გრაციას, ღირსებას და სიდიადით ბადალი არ ჰყავდა“. იმის გათვალისწინებით, რომ ამას ანა წერს საკუთარ მამაზე, შეიძლება სიფრთხილით მოვეკიდოთ, მაგრამ ეჭვს არ იწვევს, რომ ასი წლის შემდეგ პირველად იმპერია საიმედო ხელში აღმოჩნდა.

 ტახტზე ასვლისთანავე ალექსიმ დაუყოვნებლივ დაიწყო ბობოქარი საქმიანობა. 24 საათის განმავლობაში მან ყველა თავისი ჯარისკაცი შეკრიბა დახურულ ყაზარმაში, რათა მათი მგზნებარება ჩაეცხრო. მაგრამ ის საშუალება, რითაც მოვიდა ხელისუფლებაში, მის სინდისს სტანჯავდა. ალექსიმ ინახულა პატრიარქი, რომელმაც ოფიციალურად დაიწყო მომხდარის გამოკვლევა. იმპერატორის, მისი ოჯახისა და ყველა იმათ მიმართ, რომელთაც მონაწილეობა მიიღეს გადატრიალებაში, გამოტანილი იქნა საეკლესიო განაჩენი: მათ მიესაჯათ ხანგრძლივი მარხვა და ეპიტემიის სხვადასხვა სახე. ორმოცი დღისა და ღამის განმავლობაში ალექსი იწვა მიწაზე და მუთაქის ნაცვლად ქვა ედო თავქვეშ.

 ამასობაში ალექსისა და დუკას ოჯახს შორის ბზარი გაჩნდა. ისინი ნეგატიურად იყვნენ განწყობილნი ალექსისა და მარიამ ალანელს შორის ახლო კავშირით. იდეის თანახმად, მარიამს უნდა დაეტოვებინა სასახლე, მაგრამ მან ეს არ გააკეთა. მართალია, მარიამი ალექსისათვის დედობილი იყო, მაგრამ მას არ განუმარტავს მისთვის სასახლეში დარჩენის დროს რა ადგილს დაიკავებდა. მოარული ხმების მიხედვით, ერთნი ამბობდნენ, რომ ახალი იმპერატორი ირინესთან განქორწინებას გეგმავდა, რათა მარიამის მესამე ქმარი გამხდარიყო; სხვების აზრით, ნამდვილი ძალა, რომელიც ბასილევსის მოქმედებას განსაზღვრავდა იყო ალექსის დედა, მრისხანე ანა დალასენი, რომელიც დუკების ოჯახს ვერ იტანდა და მათი ხელისუფლებიდან განდევნა უნდოდა. ამ ხმებიდან პირველი უფრო სარწმუნოა; მეორე საეჭვო იყო. რამდენიმე დღის შემდეგ აღდგომის კვირას, ალექსიმ ცეცხლს ნავთი დაასხა, როცა მეუღლე არ წაიყვანა საკუთარ კორონაციაზე.

 დუკებმა ეს მიიღეს, როგორც უმიზეზო შეურაცხყოფა. დედოფალი არა მხოლოდ დიდგვაროვანთა წარმომადგენელი იყო, არამედ ფლობდა აღიარებულ სტატუსს, რომელიც მნიშვნელოვან სახელისუფლებლო რწმუნენებს ფლობდა. მას ჰქონდა საკუთარი კარი, უძღვებოდა საკუთარ შემოსავლებს და საიმპერიო ცერემონიებში მნიშვნელოვან როლს ასრულებდა.

 მიღებული გადაწყვეტილებაზე უხერხულობას თვით ალექსიც გრძნობდა, რადგან დიდწილად იყო დავალებული დუკების წინაშე და არ ღირდა ამ ყოვლისშემძლე ოჯახის გადაკიდება. რაღაც მომენტში ის დაუახლოვდა დედობილს, მაგრამ მალევე გააცნობიერა, რომ შორს შეტოპა. პრობლემა საბოლოოდ გადაწყვიტა პატრიარქმა. ის სერიოზულად მოელაპარაკა ალექსის და რამდენიმე დღის შემდეგ ახალგაზრდა დედოფალი წმ. სოფიის ტაძარში ყველა ცერემონიის დაცვით აკურთხეს. დუკებმა გაიხარეს, რომ გაიმარჯვეს, ხოლო ალექსიმ სასარგებლო გაკვეთილი მიიღო. ყველა ემოციური კვანძი, რომელიც არსებობდა ალექსისა და დედობილს შორის ამიერიდან გაიფანტა. მარიამმა თანხმობა განაცხადა, რომ **ბუკოლეონს** (სასახლე, რომელიც კონსტანტინოპოლის დიდი სასახლის კომპლექსი შედიოდა) დატოვებდა იმ პირობით თუ კონსტანტინე (ვაჟიშვილი მიქაელ VII-საგან) ალექსის თანამმართველი გახდებოდა. ეს პირობა შესრულდა, რის შემდეგაც მარიამი თავის ვაჟიშვილთან ერთად გაემგზავრა მდიდრულ ცალკე სახლში. მათ თან ახლდა ისააკ კომნინოსი, რომელსაც სულ ახლახან ალექსიმ **სევასტოკრატორის წოდება** უბოძა, რომლის შემდეგ მოდიოდა იმპერატორის წოდება. მან ირინე დააბრუნა ბუკოლეონში, სადაც მათი ცოლმქრული ურთიერთობა ბედნიერი აღმოჩნდა. მათ ცხრა შვილი შეეძინათ.

 პოლიტიკურ ჰორიზონტზე შავი ღრუბლები მალე ჩამოწვა. ალექსის კორონაციიდან ერთი თვეც არ იყო გასული, რომ აპულიის ჰერცოგმა **რობერტ გვისკარმა** იმპერიის წინააღმდეგმასშტაბური შეტევითი ოპერაცია დაიწყო. რობერტ გვისკარმა (ცბიერი) 1059 წელს პაპ ნიკოლოზ II-საგან მიიღო აპულიის, კალაბრიისა და სიცილიის ჰერცოგის ტიტული. ორი წლის შემდეგ რობერტი თავის ძმა როჟესთან ერთად სიცილიაში შეიჭრა და მომდევნო ათი წელი ნორმანების შეტევას ზრდიდა კუნძულზე. 1071 წელს ბარი დაეცა და ამით ბიზანტიური ნაშთები საბოლოოდ აღიკვეთა იტალიაში. მომდევნო წელს რობერტმა პალერმო დაიკავა და ამით სარაცინთა ბატონობა კუნძულზე დასრულდა. ოთხი წლის შემდეგ ლანგობარდთა უკანასკნელი დამოუკიდებელი სამთავროს - **სალერნოს** ჯერი დადგა. ახლა იტალიის მთელ სამხრეთ ტერიტორიაზე უმაღლესი ხელისუფლება რობერტ გვისკარს ეკავა.

 მრავალი ასწლეულის მანძილზე ამ ტერიტორიას დიდი საბერძნეთი ეწოდებოდა და აღწერილ პერიოდში იგი უფრო ბერძნული სულის მატარებელი იყო, ვიდრე იტალიურისა. მისი მოსახლეობის უდიდესი ნაწილი ბერძნულ ენაზე ლაპარაკობდა. ყველა ეკლესიაში მსახურება ბერძნულ წესზე მიმდინარეობდა. საკვირველი არაა, რომ გვისკარი ოცნებობდა ბიზანტიის ტახტზე და ამ ოცნებას ბიძგს ბიზანტიელები აძლევდნენ. 1074 წელს მიქაელ VII-მ თავისი ვაჟიშვილი კონსტანტინე რობერტს სიძედ შესთავაზა. ამ უკანასკნელს ერთი წუთითაც არ უყოყმანია ამ წინადადებაზე: ბიზანტიის იმპერატორის მზახლად ყოფნა ძალიან მაცდური იყო და მანაც თავისი ქალიშვილი ელენე კონსტანტინოპოლში გაგზავნა, სადაც მას უნდა ესწავლა იმპერატორის ჰინეკეაში მანამდე, სანამ მისი საქმრო, იმ დროისათვის ჯერ კიდევ სავსებით ბავშვი, საქორწინო ასაკს არ მიაღწევდა.

 1078 წელს მიქაელ VII-ის დამხობამ ელენეს იმპერატორის ტახტის დაკავების შანსები წაართვა. პრინცესა მონასტერში გამოკეტილი აღმოჩნდა. ცხადია, ასეთი მდგომარეობა მას არ ახარებდა. რობერტმა ეს ცნობა დიდად იმწუხრა. მისი გეგმები, რომ იმპერატორის სტატუსის მქონე სიძე ეხსნა, ჩაიფუშა; სხვა მხრივ მისი ქალიშვილისადმი მკაცრი დამოკიდებულება რობერტს ინტერვენციისათვის საბაბს აძლევდა. 1080 წლის ზაფხულში მან მოქმედება დაიწყო. იმპერია უფრო და უფრო ქაოსმა მოიცვა. ამ სიტუაციაში დაგეგმილ შეჭრას დიდი წარმატებების პირი უჩანდა.

 რობერტი მთელი შემოდგომა და ზამთარი ემზადებოდა. მან ჯარი ბრწყინვალედ მოამზადა ბრძოლისათვის. თავის ქვეშევრდომ ბერძნებს დიდ ენთუზიაზმს უნერგავდა და ხალხს ვინმე ბერი წარუდგინა როგორც მიქაელ VII, რომელიც გადასახლებიდან გამოიქცა იმ იმედით, რომ ბრწყინვალე მოკავშირე ნორმანები მას ტახტზე აიყვანდნენ. ამისი არავის სჯეროდა, მაგრამ რობერტი მთელი მომდევნო თვის განმავლობაში მას დიდი პატივით ეპყრობოდა.

 რობერტმა, როცა გაიგო ალექსის მიერ მოწყობილი გადატრიალების შესახებ, თავისი გეგმები შეცვალა. ამ დროისათვის რობერტმა ბიზანტიის უფლისწულზე ელენეს დაქორწინების მიმართ ინტერესი სრულიად დაკარგა. ახლა მას სურდა თავისი ქალიშვილის დაბრუნება სახლში. მას კიდევ ექვსი ქალიშვილი ჰყავდა. ელენე გამორჩეულად სასარგებლო იყო იქ, სადაც იმყოფებოდა. რობერტმა განაცხადა, რომ ის ალექსის ბიზანტიის კანონიერ იმპერატორად თვლიდა. ახლა მნიშვნელოვანი იყო ბიზანტიის ნაპირებზე გადაჯდომა, რათა ალექსის ელენე დაებრუნებინა. მან თავისი უფროსი ვაჟიშვილი ბოემუნდი მოწინავე რაზმით გააგზავნა ადრიატიკის გავლით, რომელსაც მერე თვითონაც უნდა შეერთებოდა.

 1081 წლის მაისში ფლოტმა კურსი აიღო, რომელზეც 1300 ნორმანი რაინდი, სარაცინთა დიდი რაზმი და რაღაც რაოდენობით ბერძენი იმყოფებოდა. **კორფუსთან** იმპერიის გარნიზონმა იარაღი დაყარა და შემდეგ რობერტმა ადრიატიკაზე **დურაცოს** დაუმიზნა. მალე ცხადი გახდა, რომ ექსპედიციის გაგრძელება მარტივი საქმე არ იყო. რამდენიმე ხომალდი ქარიშხლის დროს დაუღუპა, რამდენიმე კი ვენეციის ფლოტმა გაანადგურა. ვენეციას, როგორც კონსტანტინოპოლს, არ სურდა, რომ **ოტრანტო** ნორმანთა კონტროლის ქვეშ ყოფილიყო. ეს არ აღმოჩნდა საკმარისი, რომ აპულიის ჰერცოგს თავის განზრახვაზე ხელი აეღო. მისი ჯარი პრაქტიკულად ხელუხლებელი იყო. რობერტი დურაცოს ალყას შეუდგა, მაგრამ აქ ამოცანა უფრო რთული აღმოჩნდა, ვიდრე ელოდნენ; გარნიზინმა, როცა გაიგო, რომ იმპერატორი მათ დასახმარებლად მოდიოდა, მტერს მედგარ წინააღმდეგობას უწევდა. 15 ოქტომბერს ალექსიმ პირდაპირ შეტევაზე წაიყვანა თავისი ჯარი. ამ ბრძოლაში მონაწილეობდა რობერტთან ერთად მისი მეუღლე, ლანგობარდი **პრინცესა სიკელჰაიტ სალერნოელი.**

 რამდენიმე სიტყვა უნდა ითქვას სიკელჰაიტზე. მსოფლიო ისტორიის ყველა პერსონაჟებიდან ის შეიძლება შევადაროთ **ვალკირიას** (ძვ.-ისლანდიური. valkyrja **–„მკვდართა ამომრჩევი“.** სკანდინავიურ მითოლოგიაში - მამაცი მხედრის ანდა კონუნგის ქალიშვილი, რომელიც მფრინავი ცხენით ბრძოლის ველიდან ამოარჩევს დაღუპულ მეომრებს და ზეცაში აგზავნის). ეს იყო დიდი კალიბრის ქალი, რომელსაც არასოდეს მიუტოვებია თავისი მეუღლე, მით უმეტეს ბრძოლის დროს. ეს მისთვის საყვარელი საქმიანობა იყო. იჯდა რა ცხენზე გრძელი ქერა თმებით, თავზე ეხურა მუზარადი და მტრებს საყვირითა და წყევლით შიშის ზარს სცემდა. სიკელჰაიტი უეჭველად იკავებს ადგილს ბრუნეგილდასა და თვით ვალკირიას გვერდით.

 როგორც ყოველთვის, ალექსის ბრძოლის ველზე თან ახლდა ვარიაგთა გვარდია. ახლა ის მეტწილად შედგებოდა ანგლო-საქსებისაგან, რომელთაც ინგლისი დატოვეს ჰასტინგსთან ბრძოლის შემდეგ და ბიზანტიის ჯარის სამსახურში შევიდნენ. მათ ნორმანების მიმართ შურისძიება ამოძრავებდათ. ორპირიანი საბრძოლო ნაჯახით შეიარაღებულმა ანგლო-საქსმა რაინდებმა აპულიელ რაინდებს საშინელება დაატეხეს თავს. დაფრთხნენ ცხენებიც და სულ მალე ნორმანთა წყობა მოიშალა. საბოლოოდ ბრძოლაში აჯობეს ნორმანებმა და ეს სიკელჰაიტის წყალობით მოხდა. ამის შესახებ ანა კომნინოსი წერს: „ როცა მან (სიკელჰაიტმა) ნახა გაქცეული მხედარი, ხმამაღლა შესძახა: შორს გარბიხართ თქვენ? „გაჩერდით და მოიქეცით, როგორც მამაკაცი!“ ამგვარად ვერ შეძლო მათი შეჩერება, მან გრძელ მახვილს დაავლო ხელი და მათ დაედევნა; დაინახეს რა ეს, ისინი გონზე მოვიდნენ და ბრძოლის ველს დაუბრუნდნენ“.

 მარცხენა ფლანგს ბოემუნდი მეთაურობდა და შეძლო მოწინააღმდეგის შეკავება: იქ იდგა მეარბალეტეთა რაზმი, რომელთა წინაშე ვარიაგები უძლურნი აღმოჩნდნენ. უკან დახევის გზა ბიზანტიელებს მოჭრილი ჰქონდათ და მათი დიდი ნაწილი დაიღუპა. თვით იმპერატორი მამაცურად იბრძოდა, მაგრამ მან კარგად დაინახა, რომ ბრძოლა წაგებული ჰქონდა. აქ აშკარად თავი იჩინა იმ შედეგმა, რაც მანასკერტთან ბიზანტიის ნაღები ჯარის დაღუპვას მოჰყვა. თავში დაჭრილმა იმპერატორმა ქალაქ ოხრიდამდე მიაღწია. მან აქ დააპირა დარჩენილი და დაქსაქსული რაზმებისათვის თავი მოეყარა.

 დურაცომ 1082 წლის თებერვლამდე გასძლო. ამის შემდეგ რობერტს განსაკუთრებული წინააღმდეგობა არ შეხვედრია. ის გაემართა აღმოსავლეთში, მაკედონიის პროვინცია კასგორიაში და კონსტანტინოპოლის დაპყრობის საქმე გადაწყვეტილად მიაჩნდა. მაგრამ ცხოვრებამ სხვაგვარად განსაზღვრა. აპრილში იტალიიდან ჩამოვიდნენ დესპანები: იარაღით ხელში აღსდგნენ აპულიელები, კალაბრიელები და კამპანიელების დიდი ნაწილი. ამასთან ერთად მათ ჩამოიტანეს პაპ გრიგოლი VII-ის წერილი. რომაელთა მტერი, გერმანიის იმპერატორი ჰაინრიხ IV რომის ჭიშკართან იდგა და სურდა დასავლეთის იმპერატორად კურთხევა. ეს ვითარება მოითხოვდა, რომ ჰერცოგი სახლში დაბრუნებულიყო. ექსპედიციის ხელმძღვანელობა რობერტმა ბოემუნდს გადასცა და თვითონ იტალიაში დაბრუნდა.

 ალექსი იმპერატორმა ახლა დიპლომატიას მიმართა და მან ჰაინრიხ IV-სთან 360 ათასი ოქროს მონეტისა და სხვა ნაკლებად ღირებული საგნების მეშვეობით მასთან მოკავშირეობის ხელშეკრულება დადო. ამასობაში ალექსიმ თესალონიკში ჯარი შეკრიბა. აუცილებელი ფინანსების მისაღებად ყველა ეკლესიის საგანძურის კონფისკაცია მოხდა. ამასობაში ბოემუნდი განაგრძობდა წინსვლას. მთელი მაკედონია და თესალიის მნიშვნელოვანი ნაწილი მისი კონტროლის ქვეშ აღმოჩნდა. 1083 წლის გაზაფხულზე ალყაშემორტყმულ ქალაქ **ლარისასთან** ახლოს ალექსიმ შეძლო მოვლენების მსვლელობაში გარდატეხა შეეტანა. ბოემუნდი იძულებული გახდა ალყა მოეხსნა და კასტორიისაკენ დაეხია; ამ მომენტიდან მისი საბრძოლო სულისკვეთება ნელ-ნელა ჩაცხრა. მხარდაჭერისა და ფულადი გადასახადის გარეშე დარჩენილი ნორმანთა ჯარი პოზიციებს თმობდა. როცა ბოემუნდი იტალიაში გაემგზავრა ჯარისათვის ფულის შესაგროვებლად, მისი მოადგილეები დაუყოვნებლივ დანებდნენ ბიზანტიელებს, ხოლო ვენეციის ფლოტმა დაიბრუნა დურაცო და კორფუ. 1083 წლისათვის ნორმანების ხელში რჩებოდა მცირე სანაპირო ზოლი და ერთი ორი კუნძული.

 ადრიატიკის მეორე მხარეს მოვლენები გვისკარის სასარგებლოდ განვითარდა. აპულიის წინააღმდეგობა დათრგუნვილი იქნა. შემდეგ იგი გაემართა წმ. ანგელოზის ციხე-სიმაგრეში ჩაკეტილი პაპის დასახმარებლად. 1084 წლის 24 მაისს მან დაანგრია რომის კედლებთან გამართული ბანაკი. მაგრამ ჰაინრიხ IV-მ დაამხო პაპი გრიგოლი VII და მარიონეტი ანტიპაპი დასვა. ნორმანების გამოჩენამდე სამი დღით ადრე იგი ლომბარდიაში დაბრუნდა.

 1084 წლის გაზაფხულზე რობერტ გვისკარი საბერძნეთში 150 ხომალდით დაბრუნდა. კორფუსთან ნორმანებს შეხვდა ვენეციის ფლოტი და იგი საფუძვლიანად დაფლითა. მეორე გამანადგურებელი დარტყმის შემდეგ ვენეციელებმა დესპანი გააგზავნეს ქალაქში გამარჯვების საუწყებლად, მაგრამ მათ სწორად ვერ შეაფასეს გვისკარი. აკვირდებოდა რა თუ როგორ გაუჩინარდა ჰოროიზონტის მიღმა ვენეციის ხომალდები, გვისკარი შემორჩენილი ხომალდებით მოულოდნელად თავს დაესხა მათ და სასიკვდილო შეტევა დაიწყო. მისი ანგარიში გამართლდა. ანა კომნინოსი გვაუწყებს, რომ 13 ათასი ვენეციელი მოკვდა, 2500 ტყვედ აიყვანეს.

 ზამთარში გამოჩნდა ახალი მტერი - ეპიდემია, რომელმაც 500 ნორმანი ჯარისკაცი იმსხვერპლა, მალე რობერტ გვისკარიც გარდაიცვალა (1085 წლის 17 ივლისი). მას რომ ეცოცხლა, შეიძლება ბიზანტიის ტახტზე ალექსი კომნენოსი შეეცვალა.

 1091 წლის 28 აპრილს მდ. **მარიცას** შესართავთან პაჭანიკებისა და ბიზანტიელების ჯარი ერთმანეთის პირისპირ დადგა. ბარბაროსული წესის თანახმად, პაჭანიკებს ომში თან ახლდათ შვილები და ცოლები, რომლებიც პრაქტიკულად მთლიანად გაჟლიტეს. ცოცხლები ტყვედ ჩაიგდეს და შემდეგ მათგან ბიზანტიის ჯარის რიგები შეავსეს. ეს საშინელი ხოცვა არც ერთ მხარეს არ ანიჭებდა ღირსებას, მაგრამ ბიზანტიელებმა ყველაზე მნიშვნელოვანი გამარჯვება მოიპოვეს. 30 წლით პაჭანიკების შემოსევები შეწყდა. ამან ბასილევსის პოზიციები განამტკიცა.

 1094 წლის ბოლოს ალექსიმ რომიდან დიპლომატიური მისია მიიღო. პაპის ტახტზე იჯდა ურბან II, რომელიც კონსტანტინოპოლთან ურთიერთობის გაუმჯობესებას ცდილობდა. მისმა წინამორბედმა პაპმა გრიგოლი VII-მ ალექსი ანათემას გადასცა და კავშირი დადო იმპერატორისათვის აუტანელ რობერტ გვისკართან. თავის მხრივ პაპს აშფოთებდა ის, რომ ალექსიმ სამოკავშირეო ხელშეკრულება დადო ჰაინრიხ IV-სთან. ასე რომ, ურბან II-ის ტახტზე ასვლის წინ წმინდა ტახტსა და კონსტანტინოპოლს შორის ურთიერთობა უკიდურესად დაძაბული იყო. პაპმა ურბანმა დაიწყო ბიზასნტიასთან შერიგება და ანათემა გააუქმა; იმპერატორმა, რომელმაც საპასუხოდ კონსტანტინოპოლში ყველა ლათინური ეკლესია დახურა, ახლა ყველა გახსნა.

 პაპის ლეგატებმა მართლმადიდებელი ეკლესიის წარმომადგენლები მიიწვიეს დიდ საეკლესიო კრებაზე, რომელიც 1095 წლის მარტში პიაჩენცაში უნდა გამართულიყო. ალექსიმ ეს მიწვევა მაშინვე მიიღო, რადგან ამაში ხედავდა შესაძლებლობას, რომ თურქების წინააღმდეგ დასავლეთისაგან დახმარება მიეღო. ანატოლიაში ახლა სიტუაცია უფრო კარგად გამოიყურებოდა, ვიდრე ეს მანასკერტთან ბრძოლის დროს იყო. მიუხედავად ამისა, დასავლეთის დახმარების გარეშე წარმატების მიღწევა შეუძლებელი ჩანდა. ბასილევსს ახლა საეკლესიო კრება სწორედ იმ ადგილად მიაჩნდა, სადაც დახმარებაზე თხოვნას რეალურად დათანხმდებოდნენ. ბიზანტიელმა დელეგატებმა დავალებული სამუშაო კარგად შეასრულეს და თავის გამოსვლებში აქცენტს იმაზე აკეთებდნენ თუ რა ნადავლის ჩაგდება შეიძლებოდა თურქებთან ომის შემთხვევაში. ასევე ნაჩვენები იქნა თუ რა ტანჯვას განიცდიდა აღმოსავლეთის ქრისტიანული თემი მცირე აზიაში მუსლიმების კოლონიზაციის შედეგად, რა საფრთხე ემუქრებოდა ურწმუნოებისაგან კონსტანტინოპოლს, რა საშიშროებას წარმოადგენდა ისლამი, რომელიც არა მხოლოდ იმპერიას, არამედ მთელ ქრისტიანულ სამყაროს ემუქრებოდა.

 განსაკუთრებით მგრძნობიარე იყო პაპი ურბანი. როცა ის სახლში, საფრანგეთში ბრუნდებოდა, მის ცნობიერებაში თანდათან მომწიფდა გეგმა, რომელიც თავისი ამბიციურობით ალექსი კომნინოსის იდეებს აღემატებოდა: პაპმა განიზრახა საღრმთო ომი, რომლის მსვლელობის დროს მთელი ევროპა სარაცინების წინააღმდეგ გამოვიდოდა. ამიტომ ურბანმა მოიწვია ახალი კრება, რომელიც 18 ნოემბერს უნდა შემდგარიყო კლერმონში. პაპი დაჰპირდა ბიზანტიელ დელეგატებს, რომ აქ გააკეთებდა ქრისტიანული სამყაროსათვის განსაკუთრებულ განცხადებას. როცა ეს დღე დადგა, პონტიფიკის მოსასმენად ურიცხვი ბრბო შეიკრიბა და ეკლესიაში კრების ჩატარება გამორიცხული გახდა. პაპის ტახტი დადგეს ქალაქის აღმოსავლეთის ჭიშკართან მაღალ ადგილზე.

 პაპ ურბან II-ის გამოსვლის ტექსტს ჩვენამდე არ მოუღწევია, მაგრამ მისი ზოგადი შინაარსი ცნობილია. მან განაცხადა, რომ დასავლეთის ქრისტიანების ვალია აღმოსავლეთის ქრისტიანების გათავისუფლება ძალის გამოყენებით. ყველა ის, ვინც ამ საქმეს დათანხმდებოდა, სარწმუნოების თავდადებისა და არა პატივისა და სიმდიდრისათვის, ცოდვებისაგან განიწმინდებოდა. ჯვაროსანთა დიდი ჯარი 1096 წლის 15 აგვისტოს, მიძინების დღესასწაულის დროს, უნდა წასულიყო სალაშქროდ. ამაზე პასუხი ჭეშმარიტად განსაცვიფრებელი იყო. პიუსის ეპისკოპოსის **ადემარის** წინამძღოლობით რამდენიმე ასეულმა მღვდელმა, ბერმა, არისტოკრატმა და გლეხმა საზეიმო ფიცი დადეს აღმოსავლეთში სალაშქროდ. პირველი ჯვაროსნული ლაშქრობა დაიწყო.

 ალექსი კომნინოსს თავზარი დაეცა. იმ დროს, როცა რეალური შანსი გაჩნდა დაკარგული ტერიტორიების დაბრუნებისა, მის სახელმწიფოს საზღვარს ათასობით დეზორგანიზებული ყაჩაღი მოადგა, რომლებიც მუდმივად მოითხოვდნენ საჭმელს და ამასთან ერთად არ აღიარებდნენ არავითარ ხელისუფლებას. ალექსიმ ყველა შესაძლებელი ღონისძიება გაატარა: დურაცოში სურსათი მოიმარაგა და პოლიციის ნაწილის ორგანიზება მოახდინა; გზებზე დააყენა პოლიციის პოსტები. რჩებოდა ჯვაროსანთა მოლოდინი. პირველი ჯვაროსნების მოსვლამ ცუდი მოლოდინი გაამართლა.

 პეტრე მეუდაბნოე მთლად მეუდაბნოე არ გახლდათ, არამედ იყო ბერი ამიენიდან და კარგად მოქარგული ენაც ჰქონდა. ჩრდილოეთ საფრანგეთსა და გერმანიაში ის ქადაგებდა ჯვაროსნული ლაშქრობის იდეას და დაახლოებით 40 ათასი მიმდევარი შეიძინა. ისინი ძირითადად გლეხებს შეადგენდნენ, რომელთა რიცხვში დიდი რაოდენობით იყვნენ ქალები და ბავშვები. ეს ჭრელი კამპანია უნგრეთის ქალაქ სემლინამდე მივიდა, აიღეს ციტადელი და 4 ათასი უნგრელი მოკლეს. შემდეგ ისინი გაემართნენ ბელგრადისკენ - ქალაქი გაძარცვეს და დაწვეს. ნიშაში ლაშქრობის მონაწილეებმა იგივე დააპირეს, მაგრამ ბიზანტიის ნაცვალმა იქ გაგზავნა ჯარი. მრავალი ჯვაროსანი მოკლეს, უფრო მეტი ტყვედ ჩავარდა. 1 აგვისტოსათვის პეტრე მეუდაბნოე თავისი ხალხით კონსტანტინოპოლამდე მივიდა. 40 ათასიდან უკვე მეოთხედი ჯვაროსანი დარჩა.

 იმპერატორი ალექსი კარგად ხედავდა, რომ ამ ე.წ. ჯარს სელჩუკების წინააღმდეგ გამარჯვების არანაირი შანსი არ ჰქონდა. მაგრამ ქალაქში ამ ძალის დატოვება შეუძლებელი იყო მათი ძალმომრეობისა და ძარცვის გამო. უკან დაბრუნებაზე ჯვაროსნებმა უარი განაცხადეს. ამიტომ 6 აგვისტოს ისინი ბოსფორის მეორე მხარეზე გადაიყვანეს და შემდეგში დამოუკიდებლად თავიანთ თავზე ზრუნვის წინადადება მისცეს.

 ამ ისტორიას დიდი გაგრძელება არა აქვს. ჯვაროსნები მივიდნენ სოფელ **კიბოტამდე,** რომელიც მდებარეობდა ნიკომედიასა და ნიკეას შორის და ბერძენ ქრისტიანებს შორის გარეუბნების ტერორიზება, მკვლელობა და ძალადობა გააჩაღეს. მალე მოვიდა ცნობა, რომ თურქები უახლოვდებოდნენ. 21 ოქტომბერს ჯვაროსანთა 20 ათასიანი ჯარი კიბოტიდან გამოვიდა და პირდაპირ თურქების ალყაში მოჰყვა. რამდენიმე წუთში ჯარი თავქუდმოგლეჯით უკან ბანაკში გაიქცა. მათ სელჩუკები დაედევნენ. ცოტა ვინმემ თუ მოახერხა გადარჩენა. ამ მასობრივ ჟლეტაში ჯვაროსანთა მთელი მასა დაიღუპა. სახალხო ჯვაროსნული ლაშქრობა ამით დამთავრდა.

 პირველი ჯვაროსნული ლაშქრობა ეს არ იყო ჯარის ტიპიური ლაშქრობა. 9 თვის შემდეგ ალექსის მოუხდა მიეღო ჯვაროსანთა ახალი რაზმი, რომელთა რიგებში იყო 70 ათასი მამაკაცი და ქალთა მცირე რიცხვი; ჯარის სათავეში დასავლეთის ძლიერი ფეოდალები იდგნენ. ამ ურდოს ეკონომიკურ, ლოგისტიკურ, სამხედრო და დიპლომატიურ გამოწვევას ბიზანტიის იმპერიაში ანალოგი არ ჰქონდა. საბაზო პრობლემა მოსულთა მიმართ ნდობაში მდგომარეობდა. ალექსი სკეპტიკურად უყურებდა ჯვაროსნების მიერ დეკლარირებულ მაღალ ქრისტიანულ მოტივებს. მას კარგად ესმოდა, რომ რაინდებს აღმოსავლეთში საკუთრების ანუ ე.წ. **სამთავროების** მიღება უნდოდათ. მათი ეს მიზანი ალექსის არ აწუხებდა: რამდენადაც ბუფერული ქრისტიანული სახელმწიფო ბიზანტიასა და სარაცინებს შორის იმპერიისათვის რამდენადმე შველა იქნებოდა. მაგრამ ალექსი დარწმუნებული იყო, რომ ასეთი სამთავრო იმპერიის ტერიტორიაზე არ უნდა დაარსებულიყო, ხოლო ჯვაროსანთა მეთაურებს ბასილევსის უზენაესობა უნდა ეღიარებინათ. იმპერატორს კარგად ესმოდა, რომ დასავლეთ ევროპაში ფეოდალიზმი ვასალის ფეოდალისადმი ერთგულების ფიცს ემყარებოდა. და რა მოხდა: ალექსიც ასეთ ფიცს მოითხოვდა ახლადმოვლენილი ბელადებისაგან.

 მათგან პირველმა, **ჰუგო ვერმანდუამ,** საფრანგეთის მეფის ფილიპ I-ის ძმამ, იმპერატორის მოთხოვნა მიიღო და ერთგულების ფიცი დადო. სხვა ორმა - **გოტფრიდ ბულონელმა,** ქვემო ლოტარინგიის ჰერცოგმა და მისმა ძმამ **ბალდუინ ბულონელმა** - ეს არ მოისურვეს. თავიდან მათ კატეგორიული უარი განაცხადეს და როცა ალქსიმ მათ ბანაკში გამორჩეული რაზმი გააგზავნა, ძმებმა კაპიტულაცია გამოაცხადეს. მათ ფიცი დადეს და მეგობრული ურთიერთობებიც აღსდგა. ალექსიმ ვიზიტარები დაასაჩუქრა და დიდი ნადიმიც მოუწყო. მომდევნო დღეს მან ჯვაროსანთა დიდი ნაწილი ბოსფორის გავლით გადაიყვანა.

 პირველი ჯვაროსნული ლაშქრობის წინამძღოლთა შორის იყო ერთი, რომელსაც ალექსი კომნინოსი არ ენდობოდა. ეს იყო **ბოემუნდი,** **ტარენტის მთავარი,** რომელიც იყო რობერტ გვისკარის უფროსი ვაჟიშვილი. მას თავისუფლად შეეძლო ბიზანტიის ტახტი დაეკავებინა. როცა იმპერატორმა მიიღო ბოემუნდი, მან აღიარა, რომ ადრე ალექსის მიმართ მტრულად იყო განწყობილი, მაგრამ ახლა მეგობარად მიიჩნევდა. ბოემუნდმა მაშინათვე მიიღო ერთგულების ფიცი. მთავარს კარგად ესმოდა ბერძნების, ფლობდა მათ ენას და სხვებისაგან განსხვავებით კარგად ესმოდა, რომ ლაშქრობაში წარმატების მისაღწევად ბასილევსის მათ მხარეზე დგომას გადამწყვეტი მნიშვნელობა ჰქონდა. ამ აზრით აღჭურვილმა თავის ჯარისკაცებს სიკვდილით დასჯის მუქარით კონსტანტინოპოლის გზაზე ძარცვა და ძალადობა აუკრძალა. ორი კვირის შემდეგ ბოემუნდი ბოსფორის გავლით გაამგზავრეს. ახლა ალექსი მეორე სტუმრით დაკავდა.

 **რაიმუნდ IV დე სენ-ჟილი,** **ტულუზის გრაფი,** ჯვაროსანთა რიგებში ყველაზე მოხუცი, ყველაზე მდიდარი და ყველაზე ცნობილი იყო. ჯვაროსანთა შორის ყველაზე დიდი ჯარი - 10 ათასი - მას ჰყავდა. რაიმუნდი უკვე 60 წლამდე იყო მიღწეული და სწორედ მან აიღო პირველმა ჯვარი კლერმონში, ე.ი. მიაკერა თავის ტანსაცმელს ჯვარი, რაც ნიშნავდა იმას, რომ შესაბამისი ვალდებულება აიღო. მან საჯაროდ დაიფიცა, რომ არასოდეს დაბრუნდებოდა დასავლეთში. მას მოსდევდა ცოლი, ვაჟიშვილი ალფონსო და მისი მეგობარი ადემარი, რომელსაც პაპმა სულიერი წინამძღოლობა უბოძა ჯვაროსნული ლაშქრობის დროს. იმთავითვე რაიმუნდი არ აპირებდა ალექსისათვის ფიცის მიცემას; და თუ ბასილევსი სათავეში ჩაუდგებოდა ჯვაროსანთა ჯარს, ის მისი მეთაურობის ქვეშ იმსახურებდა. ამაზე ალექსიმ უპასუხა, რომ ახლანდელ სიტუაციაში იმპერიას ვერ დატოვებდა. ბოლოს გრაფმა თანხმობა განაცხადა სხვაგვარ ფიცზე, რომ დაიცავდა იმპერატორის მიმართ პატივისცემას. ალექსიმ კეთილგონივრულად მიიღო ეს, რადგან მისგან ამაზე მეტს არ მოელოდა.

 მეოთხე და ბოლო ექსპედიციას სათავეში ედგა ნორმანდიის ჰერცოგი **რობერტი,** უილიამ დამპყრობელის უფროსი ვაჟიშვილი; ის ლაშქრობას შეუდგა 1096 წლის სექტემბერში. მასთან ერთად მოდიოდა მისი სიძე სტეფანე, ბლუას გრაფი და მისი ბიძაშვილი ფლანდრიის გრაფი რობერტ II; ამ სამი მოღვაწის დროშის ქვეშ იდგნენ, ნორმანდიელი, ბრეტანელი და ინგლისელი ცნობილი არისტოკრატები და რაინდები. მათთვის პრობლემას არ წარმოადგენდა ერთგულების ფიცის დადება; საერთოდ ჯვაროსნები აღტაცებულნი იყვნენ იმპერატორის გულუხვობით, საჭმელის ხარისხით და აბრეშუმის ტანსაცმლით, რომელთაც მათ ჩუქნიდნენ. 6-6 კაცად დაყოფილმა ჯგუფმა მთელი ქალაქის ღირსშესანიშნაობები დაათვალიერეს და მთავარ სიწმინდეებში ილოცეს. ორი კვირის შემდეგ ეს რაზმიც ბოსფორის გავლით ნიკეასკენ გაემართა, სადაც შეუერთდა ადრე ჩასულ ჯარს.

 მიუხედავად ამისა, ჯვაროსნებსა და ბიზანტიელებს შორის ურთიერთობა ვერ ჩამოყალიბდა. ბალკანეთსა და თრაკიაში მოსულებს ეჭვითა და უნდობლობით უყურებდნენ. კონსტანტინოპოლში მათ მკაცრი ზედამხედველობის ქვეშ იღებდნენ. ევროპელები ღრმად შეძრწუნებულნი იყვნენ იმით, რაც ბიზანტიის დედაქალაქში ნახეს. ფრანგ გლეხზე ანდა ბიურგერზე მსოფლიო მეგაპოლისის ფუფუნებამ, ექსტრავაგანტურად ჩაცმულმა არისტოკრატიამ მრავალრიცხოვანი მონებისა და ევნუხების თანხლებით, დიდი ქალბატონები, რომლებიც ოქროს ტახტრევნებით მიჰყავდათ და რომელთაც სახე საღებავებით უბრწყინავდათ, მათზე რაღაც დაუჯერებელ შთაბეჭდილებას ტოვებდა; ეს სანახაობა მათ ღრმა შოკში აგდებდა. ცხადია, რელიგიური სამსახური, რომელსაც ჯვაროსნები ესწრებოდნენ, მათ ლამაზად უნდა მოჩვენებოდათ, მაგრამ უჩვეულოდ, გაუგებრად და ერეტიკულად.

 ბიზანტიელებიც დასავლეთიდან მოსულებს არც მთლად მეგობრულად დახვდნენ. უცხოელთა ჯარი არასოდეს არ არის სასურველი სტუმარი, ხოლო ეს ბარბაროსები თავიანთი სულელური მანერებით სხვა წინამორბედებზე უარესნი იყვნენ. ჯვაროსნები ანადგურებდნენ ბიზანტიელთა მიწებს, აუპატიურებდნენ ქალებს, ძარცვავდნენ ქალაქებსა და სოფლებს. იმპერატორის ქვეშევრდომთა მოზრდილი ნაწილი, თუმცა ჯვაროსნებს ქრისტიან-ძმებად მიიჩნევდნენ, მაგრამ ჯეროვნად იმედოვნებდნენ, რომ მუსლიმები ამ ომში გამარჯვებას მიაღწევდნენ.

 პირველ ჯვაროსნულ ლაშქრობას უფრო დიდი მოლოდინი ჰქონდა, ვიდრე მიღწეულ წარმატებებს. თურქ-სელჩუკები გაანადგურეს **დორილეასთან** ანატოლიაში. ჯვაროსნების ხელში აღმოჩნდა ანტიოქია. 1099 წლის 15 ივლისს იერუსალიმი აღებული იქნა. ბალდუინ ბულონელი ედესის გრაფი გახდა, ხოლო ბოემუნდი ანტიოქიის მთავარი. იურუსალიმის დახსნა ალქსი კომნინოსს სიხარულს ანიჭებდა, მაგრამ ანტიოქიაში სიტუაცია მის სერიოზულ შეშფოთებას იწვევდა. ეს ძველი ქალაქი ასი წელი მუსლიმებს ჰქონდათ ოკუპირებული. ანტიოქიელების უმრავლესობა ბერძნულ ენაზე ლაპარაკობდა და მართლმადიდებლები იყვნენ. ალექსის თვალში ისინი ბიზანტიელები იყვნენ. ახლა იგი ნორმანმა ავანტიურისტებმა დაიპყრეს და ფიცი გატეხეს, რადგან მის დაბრუნებას არც კი ცდილობდნენ. საქმე იქამდე მივიდა, რომ ბერძენი პატრიარქი გააგდეს და იგი ლათინი პატრიარქით შეცვალეს.

 პირველი ჯვაროსნული ლაშქრობის წინამძღოლთა შორის მხოლოდ **რაიმუნდ ტულუზელი** აღმოჩნდა თავისი ფიცის ერთგული. მოქმედებდა პატიოსნად და იმპერატორს დაუბრუნა დაპყრობილი ტერიტორია, რომელიც ადრე იმპერიის შემადგენლობაში შედიოდა. რთული სურათი შეიქმნა: 1103 წლისათვის ჯვაროსნები უკვე ებრძოდნენ არაბებს, თურქებსა და ბიზანტიელებს. მომდევნო წელს კი ჯვაროსნები სასტიკად დამარცხდნენ ედესასთან ახლოს. ეს ჯვაროსნებისათვის მძიმე დარტყმა იყო, რომლისგანაც შემდეგში წელში ვერ გაიმართნენ.

 ამან ალექსის მისცა საშუალება, რომ ზოგიერთი მნიშვნელოვანი პუნქტი დაებრუნებინა. ამ კრიტიკულ მომენტში ბოემუნდი ევროპაში წავიდა ძალების შესავსებად და 1105 წელს რომში ჩავიდა პაპ პასქალია II-სთან. მან პაპი მარტივად დაარწმუნა, რომ ჯვაროსანთა მთავარი მტერი არა თურქები და არაბები, არამედ ბიზანტიის იმპერატორი იყო. შემდეგ ის გაემართა პაპის ლეგატის თანხლებით საფრანგეთში, რათა ბიზანტიის წინააღმდეგ საღვთო ომი ექადაგა.

 აქვე უნდა ითქვას, რომ ბოემუნდის მტაცებლური პოლიტიკა მთელი ქრისტიანული დასავლეთის ოფიციალური კურსი გახდა. თუ ადრე ჯვაროსნები ბიზანტიელთა მიმართ უსიამოვნებებს განიცდიდნენ, ახლა ეს ავტორიტეტულ აზრად იქცა. ხოლო ალექსისა და მისი ქვეშევრდომებისათვის მთელი ჯვაროსნული ლაშქრობა თავისებურ მოჩვენებით სპექტაკლს წარმოადგენდა.

 1107 წელს ბოემუნდი აპულიაში დაბრუნდა. ახალი ჯარი რომელიც მან შეკრიბა რობერტ გვისკარის ანალოგიას წარმოადგენდა, მაგრამ მას ალექსი იარაღით დახვდა. დაქირავებულები, რომელიც მას მისცეს სელჩუკებმა, მტკიცედ იცავდნენ დურაცოს და ალექსიმ ანტიოქიის მთავარი აიძულა დამამცირებელ ზავზე მოეწერა ხელი. მასში ბოემუნდმა გამოთქვა წუხილი, რომ მიცემული ფიცი დაარღვია და ახლა ანტიოქიის სამთავროზე იმპერატორის სიუზერენიტეტი აღიარა. საბოლოოდ ბოემუნდი დათანხმდა, რომ მის მიერ დანიშნულ ლათინ პატრიარქს ბერძენი პატრიარქით შეცვლიდა. ბოემუნდის კარიერა ამით დამთავრდა. ის აპულიაში დაბრუნდა და ანტიოქია თავის ძმისშვილს ტანკრედს დაუტოვა. ბოემუნდი იყო ქარიზმატული ლიდერი, მაგრამ დაუოკებელმა ამბიციებმა უღალატა და სამი წლის შემდეგ უსახელოდ გარდაიცვალა.

 ალექსისათვის მმართველობის პირველი ათი წელი ძალიან ძნელი იყო. დაეუფლა რა სრულ ძალაუფლებას, მან სწრაფად დაკარგა პოპულარობა. ყველა მას წარუმატებლ იმპერატორად თვლიდა. ხალხი სვამდა კითხვას: ბიზანტიური ევროპის ხვედრი ხომ არ ელოდა ბიზანტიურ აზიას. ხალხი ძალიან დათრგუნვილად გრძნობდა თავს. ალექსის ბრალს ნეპოტიზმშიც დებდნენ. მმართველობის პირველ წლებში ის მხოლოდ თავისი ოჯახის წრეს ეყრდნობოდა. ძლიერი ნათესავების მხარდაჭერის გარეშე მას ტახტზე დიდხანს არ შეეძლო დარჩენა. ყველა საკვანძო თანამდებობები იმპერატორის ნათესავებს ეკავათ. სახელმწიფო მიწები ახლა იმპერიის მთავრობის მმართველობაში გადავიდა. მათ მმართელებად ალექსიმ თავისი ნათესავები დანიშნა და მიწიდან მიღებულ შემოსავლებსაც ისინი იღებდნენ. მართალია, ასეთი პრივილეგიები დროებით ხასიათს ატარებდა, მაგრამ საშიშ პრეცენდენტს ქმნიდა.

 ალექსის ტახტზე ასვლამდე ბიზანტიის ეკონომიკა დეპრესიულ მდგომარეობაში იმყოფებოდა. მომდევნო მეოთხედი საუკუნე მისი დაცემა გაგრძელდა. მიმოქცევაში 6 მონეტა არსებობდა. 1092 წელს ალექსიმ ოქროს **იპერპირონი** შემოიღო. მომდევნო ორი საუკუნე იგი სტანდარტული მონეტა იყო. ყველა მონეტისათვის იპერპირონი ეტალონი გახდა. იმპერატორმა ასევე ეფექტური ფინანსური სისტემის შექმნა შეძლო.

 ბასილეევს კარგად ესმოდა, რომ ბიზანტიის აღორძინება ჯარის რეორგანიზაციის გარეშე შეუძლებელი იყო. მან ფლოტის მშენებლობა ნულიდან დიდი გატაცებით დაიწყო. იმპერატორს ყველაზე დიდ ბედნიერებას სამხედრო სწავლებებში მონაწილეობა მიაჩნდა. დაბოლოს, როცა დარწმუნდა, როგორიც სურდა ისეთი ჯარი შექმნა, იგი მტკიცედ ეჭირა ხელში. იმ მიზნით, რომ იმპერიის არც ერთ მხედართმთავარს აზრად არ მოსვლოდა იმპერატორის ტახტიდან ჩამოგდება, ალექსი პირადად ჩაუდგა სათავეში ჯარის ხელმძღვანელობას. აქ ის წარმოდგა, როგორც გამოჩენილი მხედართმთავარი.

 დიდი სახსრები იხარჯებდა თავდაცვაზე. ამიტომ ალექსის ფისკალური პოლიტიკა იყო მკაცრი. ამის გამო არისტოკრატია, სენატორთა ოჯახები და მონასტრები სხვადასხვა სახის გადასახადებისაგან დიდად ზარალდებოდნენ. ეს ასევე მძიმე იყო რიგითი ქვეშევრდომებისთვისაც. გლეხები, ვიდრე მოქალაქეები რეკრუტირების წინაშე შიშს განიცდიდნენ, რადგან ახალგაზრდები უკლებლივ მიჰყავდათ ჯარში. ამიტომ სოფლებში მუშახელი არ იყო საკმარისი. სამხედრო სამსახურის დამთავრების შემდეგ კი რეკრუტირებული ახალგაზრდობა კონსტანტინოპოლში რჩებოდა.

 რა ნაბიჯები გადადგა იმპერატორმა თავისი იმიჯის გასაუმჯობესებლად? თავიდანვე ის შეეცადა, რომ ქვეშევრდომთა პატივისცემა მოეპოვებინა. მას სურდა ეჩვენებინა, რომ ის არ იყო რაღაც გარდამავალი პერიოდის რიგითი იმპერატორი. მან არა მარტო სახელმწიფო სისტემის რეფორმირება დაისახა მიზნად, არამედ საზოგადოების სულიერი გარდაქმნა. ამ მიზნით იმპერიაში აღმოფხვრა ერესი. ალექსის, როგორც ღრმა რელიგიური გრძნობების ადამიანს, ნამდვილად აღელვებდა საეკლესი საქმეები. 1107 წელს მან ჩაატარა საეკლესიო იერარქიის რეფორმა და დაარსა სასულიერო მასწავლებელთა, მოქადაგეთა ორდენის მსგავსი რაღაც, რომლებიც მრევლში საზოგადოებრივი მორალის მეთვალყურის მოვალეობებს ასრულებდნენ. საზოგადოებამ დიდი მოწონებით მიიღო უდიდესი საქველმოქმედო კომპლექსის აგება. ახლა ამ ადგილზე **ტოპკაპის** სასახლე დგას. ეს წარმოადგენდა ქალაქში ქალაქს. ანა კომნინოსი მას ასე აღწერს: „ყველგან ორსართულიანი სახლი იდგა ღარიბებისა და ხეიბრებისათვის. იმპერატორის გულუხვობის წყალობით, მათი მოთხოვნები საკვებსა და ტანსაცმელზე უმალ კმაყოფილდებოდა“.

 თურქული საკითხის მოგვარება ადვილი არ იყო, რადგან მათი აგრესია მძარცველურ ხასიათს ატარებდა. ისინი თავს არიდებდნენ გულდასმით მომზადებულ ბრძოლებს, მაგრამ ფრონტის ყველა ხაზზე უტევდნენ, ხოლო შემდეგ სწრაფად უკან იხევდნენ ტყვეებითა და სამხედრო ნადავლით დატვირთულები. 1111 წელს სელჩუკები გადავიდნენ თრაკიაში; 1113 წელს ალყა შემოარტყეს ნიკეას, მაგრამ დამარცხდნენ. 1115 წელს თურქები მალიქ-შაჰის ხელმძღვანელობით იერიშებზე გადავიდნენ. ამ დროს ალექსი 60 თუ 68 წლის გახლდათ. მას ავადმყოფობა აწუხებდა. მხოლოდ 1116 წლის შემოდგომაზე იმპერატორმა დიდი ძალები შეჰყარა და თურქების წინააღმდეგ გამოვიდა. იგი მივიდა ქალაქ **ფილომელიონამდე,** შემდეგ გაურკვეველი მიზეზით უკან გაბრუნდა და სწორეად ამ დროს გადაწყვიტა მალიქ-შაჰმა შეტევა. ამ ბრძოლის შესახებ ჩვენთის ცოტა რამ არის ცნობილი. იმპერატორი გამარჯვებული გამოვიდა და ეს მისი უკანასკნელი გამარჯვება იყო.

 ალექსი სახლში ავადმყოფი დაბრუნდა და უცებ სასტიკ შიდაოჯახური ბრძოლის ცენტრში აღმოჩნდა. მისი ინიცირება მოაწყო იმპერატორის მეუღლემ ირინემ. ანა თავისი დედის შესახებ გვაუწყებს: „დროის უდიდეს ნაწილს ის ახმარდა საოჯახო საქმეებსა და მისთვის საყვარელ საქმიანობას - წიგნების კითხვას წმინდანებზე, ასევე სხვადასხვა სახის კეთილ საქმეებს. ის ასევე იძულებული იყო თან ხლებოდა იმპერატორს მის ხშირ ლაშქრობებში. ფეხების ავადმყოფობა მოითხოვდა მისადმი მზრუნველ ურთიერთობას და ყველაზე მეტად მამა აფასებდა სწორედ დედაჩემის დამოკიდებულებას, რამდენადაც ნაზი მასაჟებით იგი რამდენადმე უმსუბუქებდა მას ტანჯვას“.

 იყო ერთი გარემოება, რომლის გამო ალექსი დაჟინებით მოითხოვდა, რომ ირინე მუდმივად მის გვერდით ყოფილიყო. ბასილევსმა იცოდა, რომ მეუღლე და ქალიშვილი ანა ვერ იტანდნენ ირინეს უფროს შვილს, ტახტის უდაო მემკვიდრეს **იოანე კომნინოსს** და მუდმივად მის გარშემო ინტრიგებს ხლართავდნენ, რათა იმპერატორის მემკვიდრედ ანას მეუღლე კეისარი **ნიკიფორე ვრიენი** წამოეწიათ. ირინე შემთხვევას არ უშვებდა ხელიდან, რომ იოანე მამის თვალში გაეშავებინა, მაგრამ ალექსი ამას ყურადღებას არ აქცევდა. მას უყვარდა შვილი და ენდობოდა იოანეს. გარდა ამისა, ბასილევსს სურდა დინასტიის დაარსება.

 1118 წლისათვის ნათელი მიყო, რომ იმპერატორს უკანასკნელი დღეები ედგა. იმდენად აწუხებდა ტკივილები, რომ პირდაპირ იწვა, რათა სუნთქვა შესძლებოდა. მუცელი და ფეხები ძალიან გაუსივდა, ენა და ყელი ანთების შედეგად ისე შეუშუპდა, რომ ყლაპვა უჭირდა. 15 აგვისტოს მომაკვდავმა იმპერატორმა იოანე კომნინოსს იმპერატორის ბეჭედი გადასცა და უბრძანა, რომ დროის დაუკარგავად თავი ბასილევსად გამოეცხადებინა. იოანემ იჩქარა წმ. სოფიის ტაძარში და პატრიარქმა კორონაციის ცერემონია ჩაატარა.

 მოკლედ რომ ვთქვათ, ალექსი კომნინოსმა იმპერიას დაუბრუნა სიმტკიცე. არც ერთ ბიზანტიის იმპერტატორს არ დაუცავს თავისი ხალხი ასე თავდადებულად, როგორც - ალქსიმ. ასევე არც ერთ იმპერატორს იმპერიის შეიარაღებული ძალების განმტკიცებისათვის, მასზე მეტი არ გაუკეთებია. უფრო მეტიც, მან ბრწყინვალედ გაართვა თავი ჯვაროსნული ლაშქრობების სიტუაციას. თუ ჯვაროსნული ჯარი 25 წლის წინათ გამოვიდოდა სალაშქროდ, მისი შედეგები ბიზანტიისათვის, ასევე ჯვაროსნებისათვის ძალზე მძიმე იქნებოდა.

 ცხადია, ალექსის ჰქონდა მარცხიც: მან ვერ მიაღწია წარმატებებს ეკონომიკის სფეროში, ვერ აღმოფხვრა დაძაბული ურთიერთობები რომთან და სამხრეთ იტალიის დაბრუნება ვერ შეძლო. მას ჰქონდა სისუსტეებიც: მიდრეკილება ნეპოტიზმისადმი, ქალებისადმი ზედმეტი მთრთოლვარე ურთიერთობები. ხალხთა მასებში სასურველ ნამდვილ პოპულარობას ვერ მიაღწია. ის არასოდეს მიმართავდა ისეთ პრინციპებს, რომელიც ბრბოსაგან ტაშისცემას დაიმსახურებდა. ალექსი მართავდა პატიოსნად, ენერგიულად და მაქსიმალურად იხარჯებოდა. მან თავის შვილს უფრო ძლიერი და ორგანიზებული იმპერია დაუტოვა, ვიდრე მას შეხვდა.

 **იოანე II კომნინოსის (1118-1143 წწ.) საგარეო პოლიტიკა.** ანა კომნინოსი საკუთარ ძმას სიცოცხლის ბოლომდე ვერ იტანდა. ამას თავისი საფუძველი ჰქონდა. ანა ბავშვობის წლებში დაინიშნა მიქაელ VII-ის შვილზე კონსტანტინეზე და ხუთი წლის მანძილზე იყო ბიზანტიის ტახტის მემკვიდრე. შემდეგ დედოფალ ირინეს გაუჩნდა შვილი იოანე და ანას ოცნებები დაიმსხვრა, მაგრამ არა დიდხანს. კონსტანტინეს უდროო გარდაცვალების შემდეგ, ანა 1097 წელს გათხოვდა ნიკიფორე ვრიენზე, იმ ნიკიფორეს შვილზე, რომელიც ოცი წლის წინათ წარუმატებლად იბრძოდა ტახტისათვის. დაახლოებით 1111 წელს ალექსიმ ნიკიფორეს კეისრის ტიტული უბოძა და ანას ამბიციებმა ახალი ძალით იფეთქა. მამის სიკვდილის შემდეგაც მას ბრძოლა არ შეუწყვეტია. ეჭვს არ იწვევს, რომ ანა იყო იმ შეთქმულების ორგანიზატორი, რომელსაც ალექსის დაკრძალვის დროს მიზნად იოანეს მკვლელობა ჰქონდა.

 მალე ამის შემდეგ მან მეუღლესთან ერთად კიდევ ერთი შეთქმულება მოაწყო. მაგრამ ვრიენის არ ეყო ვაჟკაცობა და დანიშნულ ადგილზე არ მივიდა და მისი თანამზრახველები შეიპყრეს. იოანე არაჩვეულებრივად გულმოწყალე მმართველი იყო. ამიტომ დარჩა ვრიენი უვნებელი მომდევნო ოცი წელი, როიმელიც ერთგულად ემსახურებოდა იმპერატორს. მის მეუღლეს ნაკლებად გაუმართლდა: ქონების კონფისკაციის შემდეგ ის საბოლოოდ განკვეთეს სასახლიდან. მიტოვებული და დამცირებული ანა მონასტერში წავიდა, სადაც მომდევნო 35 წელი გაატარა.

 გარეგნულად იოანე ნაკლებად მიმზიდველი იყო. მას ძალზე მუქი თმა და სახე ჰქონდა, რის გამოც მავრი უწოდეს. მაგრამ მას ჰქონდა სხვა სახელწოდებაც: **კოლონოანი** - იოანე ლამაზი (“ღირსეულადაც” იხსენიებენ, რასაც არ ვიზიარებ) ეს სახელწოდება იხმარებოდა არა ირონიულად: იგი ეხებოდა არა მის სხეულს, არამედ მის სულს. ქარაფშუტობას, მერყეობას ის ვერ იტანდა და გმობდა ფუფუნებას. ჩვენს დროში დიდი უმრავლესობა ასეთ ამხანაგსა და კომპანიონს არ ისურვებდა; მაგრამ XII საუკუნის ბიზანტიაში ის უყვარდათ. პირველი, ის არ იყო პირფერი. მისი ღვთისმოსაობა არ იყო ყალბი, პატოოსნება - მოჩვენებითი. მეორე, იმ დროისათვის იმპერატორის სიმშვიდე და თანაგრძნობა იშვიათობა იყო. ის ასევე იყო გულუხვი. არც ერთ იმპერატორს არ გამოუჩენია მისნაირი მასშტაბის ქველმოქმედება. მამისაგან განსხვავებით, ნათესავებისაგან შორს ეჭირა თავი. თავისი გარემოცვიდან იმპერატორი ყველაზე მეტად ენდობოდა თურქ **იოანე აკსუჰს,** რომელიც ჯერ კიდევ ბავში იყო, ჯვაროსნებმა აჩუქეს ალექსი კომნინოსს; აკსუჰი იმპერატორის ოჯახში აღიზარდა და მალე იოანეს ახლო მეგობარი გახდა. ტახტზე ასვლისას იოანემ ის თავის სამსახურში ჩააყენა და დანიშნა დიდ დომესტიკოსად, ჯარების მხედართმთავრად.

 იოანე მამამისის მსგავსად მეომარი იყო. იმპერიის შენარჩუნება და მისი კეთილდღეობა იოანეს წმინდა მოვალეობა გახლდათ. თუ ალექსის ამოცანა იყო იმპერიის დაცვა, იოანე მიზნად ურწმუნოების მიერ დაკავებული ტეროტორიების უკან დაბრუნებას ისახავდა მიზნად. ამიტომ მთელი მისი ცხოვრება ხანგრძლიოვი სამხედრო კამპანიებისაგან შედგებოდა. იოანე უფრო მეტ ხანს სამხედრო ბანაკებში ატარებდა, ვიდრე კონსტანტინოპოლში.

 იმპერატორს გაუმართლდა, რადგან ევროპა ბიზანტიას სერიოზულ პრობლემებს არ უქმნიდა. ერთმა მცირე კამპანიამ მოხსნა პაჭანიკების მხრიდან საშიშროება; ერთმანეთს შორის კინკლაობით გართული სერბები ნაკლებად აწუხებდნენ მეზობლებს; უნგრელები ვენეციელებმა შეაჩერეს. პაპი და რომის იმპერატორები ერთმანეთის წინააღმდეგ იბრძოდნენ დასავლეთში უზენაესობისათვის.

 ამრიგად, იოანეს შეეძლი მთელი ყურადღება მცირე აზიისაკენ გადაეტანა, სადაც იმპერია აკონტროლებდა ჩრდილოეთ, დასავლეთ და სამხრეთ სანაპიროებს. იკონიის სულთანატში ახლა თავი წამოყო დანიშმენდთა დინასტიამ, რომლის ემირი (დანიშმენდების საამირო დაარსდა 1067 წელს) **გაზი II** მართავდა ტერიტორიებს **მდ. ჰალისიდან ევფრატამდე.** იყვნენ სხვა მომთაბარე თურქი ტომები, რომლებიც აკეთებდნენ იმას, რაც მოესურვებოდათ. და ასე მათ დაიპყრეს ბიზანტიის პორტი **ატალია,** რომლისადმი მისასვლელი გზა მხოლოდ ზღვიდან იყო. ამ ტომების მიმართ იოანეს კამპანია წარმატებით დამთავრდა და ატალიასთან სახმელეთო გზა აღსდგა.

 იმპერატორმა ვენეციელების მიმართ ურთიერთობები შეცვალა. საქმე იყო შემდეგში: ალექსის მმართველობის დროს ვენეციის რესპუბლიკა იმპერიის ყველაზე ახლო მოკავშირე იყო. ვენეციელების მიმხრობის მიზნით, ალექსიმ 1082 წელს ვენეციელებს საბაჟო გადასახადი გააუქმა და მათ ისეთი სავაჭრო პრივილეგიები მისცა, რომლითაც არც ერთი უცხოელი არ სარგებლობდა. ოქროს რქის სანაპიროზე ვენეციელთა კვარტალი იქამდე გაიზარდა, რომ ამან ბიზანტიელთა შეშფოთება გამოიწვია. როცა ახლად არჩეულმა დოჟმა **დომენიკო მიკელემ** იოანეს სთხოვა ძველი პრივილეგიები ფორმალურად დაედასტურებინა, იმპერატორმა უარი განაცხადა. პასუხად ვენეციის 17 სამხედრო გემმა ხელთ იგდო როდოსი, ხიოსი, სამსუნი, ლესბოსი, ხოლო 1126 წლის დასაწყისში მათ ფლოტი გაგზავნეს კეფალონიის დასაპყრობად. იოანემ ჩათვალა, რომ აგრესია მას უფრო ძვირი დაუჯდებოდა, ვიდრე კომერციული პრივილეგიები და თავისი სიამაყე მუშტებში მოაქცია და ყველა პრეფერენციები აღადგინა.

 1130 წელს იმპერატორმა ხელახლა მიაქცია ყურადღება აღმოსავლეთს, სადაც სიტუაცია სერიოზულად გაუარესდა. ემირი გაზი მცირე აზიის მრისხანე მმართველი გახდა და იოანემ 1130-1135 წწ. ხუთი ექსპედიცია მოაწყო მის წინააღმდეგ. სამხედრო წარმატებები იმდენად დიდი იყო, რომ იმპერატორი ტრადიციული მანერით ტრიუმფით შევიდა კონსტანტინოპოლში. იმპერატორის საცერემონიო ეტლზე შებმული იყო ოთხი თეთრი ცხენი, მორთული იყო ვერცხლითა და ოქროთი, ქუჩები მორთული იყო დეკორაციებით. წმინდა სოფიის ტაძრამდე მთელ გზაზე იდგა ტრიბუნები, საიდანაც ხალხი ესალმებოდა საზეიმო პროცესიას; იმპერატორი მიდიოდა ფეხით და მიჰქონდა ჯვარი, როგორც ეს გააკეთა ციმისხიოსმა. იმპერატორმა უარი თქვა ეტლზე დამჯდარიყო და ეს ადგილი ღმრთისმშობლის ხატს დაუთმო, რომელიც მას თან ახლდა ყველა კამპანიის დროს.

 მომდევნო წელს იოანემ ისევ ილაშქრა აღმოსავლეთში და ხუთი წლის მანძილზე ნახევარი საუკუნის წინ დაკარგული ყველა ტერიტორია დაიბრუნა. თურქები მთლიანად არ იყვნენ გატეხილნი, მაგრამ ცხადი გახდა, რომ ისინი ახალ შეტევებს ასე მალე ვერ დაიწყებდნენ. იოანე ახლა შეუდგა სომხეთის კილიკიის სამეფოსა და ნორმანების სამთავროს ანტიოქიის დაბრუნებას. მაგრამ მას ამისათვის ხელები გახსნილი არ ჰქონდა. საჭირო იყო პირველ რიგში პოტენციური მტრის ნეიტრალიზება. 1130 წელს სიცილიის გრაფი **როჟერი** სიცილიის მეფედ ეკურთხა როჟერ II-ის სახელით. ეს ძლიერი მმართველი ბოემუნდის ბიძაშვილი იყო და ანტიოქიაზე სერიოზული პრეტენზიები ჰქონდა. 1113 წელს როჟერის დედა ადელაიდი გათხოვდა ბალდუინ I-ზე, რაც იმას ნიშნავდა, რომ თუ ეს ქორწინება უშვილო გამოდგებოდა (მეტი ალბათობა იყო მათი ასაკის გამო) მაშინ იერუსალიმის ტახტი როჟერის ხელში გადავიდოდა. მაგრამ ბალდუინმა ქორწინება გააუქმა და ადელაიდი უკან დააბრუნა სიცილიაში. ასეთ შეურაცხყოფას როჟერი არ დაივიწყებდა და ცხადია, მხედველობაში იყო იერუსალიმი. როჟერ II ჯერ ბიზანტიისაგან არაფერს ითხოვდა.

 და აი, 1135 წელს იოანემ დასავლეთ იმპერიის მეთაურ ლოთართან ელჩობა გაგზავნა; მათ შორის შეთანხმება დაიდო. ფინანსური მხარდაჭერის სანაცვლოდ ლოთარმა სიცილიის წინააღმდეგ ფართო მასშტაბიანი ლაშქრობა ივალდებულა 1137 წლის შემოდგომაზე. ასეთი სახით ზურგმომაგრებულ იოანეს შეეძლო აღმოსავლეთში ემოქმედა. ამავე წელს მან დაიმორჩილა კილიკია, მაგრამ კილიკიის მოკავშირე ანტიოქიის აღება ვერ შეძლო (1138 წ.). თუმცა ამან ფრთები ვერ შეკვეცა მის პატივმოყვარულ მისწრაფებებს. 1142 წელს იოანემ კვლავ მოაწყო სირიის ბოლო კამპანია. ამ რეგიონში ლათინელმა მთავრებმა ოთხი წლის უკან ყველა შესაძლებლობები გაუშვეს ხელიდან. მათ რაიმე საგრძნობ წარმატებებს ვერ მიაღწიეს მუსლიმების წინააღმდეგ ბრძოლაში. პირიქით, იოანეს მიერ დაპყრობილი ტერიტორიებიც კი ვერ შეინარჩუნეს; თითქმის ყველა ეს ტერიტოროა მუსლიმების ხელში აღმოჩნდა. სჭირო იყო სიტუაციის ხსნა.

 შემოდგომაზე იოანე თავის ოთხ ვაჟიშვილთან ერთად გამოვიდა სალაშქროდ. მისმა ჯარმა გეზი აიღო ატალიისაკენ, რომელიც სამხრეთის სანაპიროზე მდებარეობდა. და აქ მოხდა ტრაგედია. უფროსი ვაჟიშვილი **ალექსი,** რომელიც ტახტის მემკვიდრედ იყო აღიარებული, ციებ-ცხელებისაგან გარდაიცვალა. იმპერატორს ძალიან უყვარდა ალექსი და მეორე და მესამე ვაჟიშვილს, ანდრონიკესა და ისააკს უბრძანა, რომ თან ხლებოდა ზღვით ძმის გადასვენებას კონსტანტინოპოლში. სავარაუდოა, იმავე ვირუსით დაავადდა **ანდრონიკე** და ისიც გზაში გარდაიცვალა. ამ ორმა საშინელმა დარტყმამ იმპერატორი სავსებით გატეხა, მაგრამ მან გააგრძელა გზა კილიკიის გავლით და 1142 წლის 25 სექტემბერს ბასილევსმა რაიმუნდს წერილი გაუგზავნა ანტიოქიის უპირობო დაბრუნების მოთხოვნით.

 მან უპასუხა, რომ ვასალებს უნდა მოთათბირებოდა, მაგრამ მათ უარი განაცხადეს. იმპერატორისათვის ეს ომის დასაწყებად საკმარისი იყო, მაგრამ ზამთარი იდგა და ბასილევსმა ლაშქრობა გაზაფხულამდე გადადო. იმპერატორი კილიკიაში დაბრუნდა, სადაც უნდა გაეტარებინა მომდევნი თვეები და მომზადებულიყო სამხედრო კამპანიისათვის. ყოველივე ეს ამაო გამოდგა. 1143 წლის მარტში იმპერატორი ქალაქ ანაზარვის მიდამოებში ნადირობდა და შემთხვევით ისრით ხელში დაიჭრა. დაიწყო სისხლის მოწამვლა და მალე ცხადი გახდა, რომ სიკვდილი გარდაუვალი იყო. როგორც ყოველთვის იმპერატორმა შეინარჩუნა სიმშვიდე და ტახტის მემკვიდრეობის საკითხს შეუდგა. ორი ვაჟიშვილიდან, რომელიც ცოცხალი დარჩა, უფროსი ისააკი კონსტანტინოპოლში იმყოფებოდა, ხოლო უმცროსი მანუელი მის გვედრდით იმყოფებოდა.

 სააღდგომო ორსაბათს იმპერატორმა შეკრიბა საბჭო, რათა მემკვიდრე დაესახელებინა. იოანემ თქვა, რომ მისი ორივე ვაჟიშვილი ბრწყინვალე ადამიანურ თვისებებს ფლობდა და მას ისინი ორივე ძალიან უყვარს. მაგრამ ისააკი მიდრეკილია მრისხანებისადმი, ხოლო მანუელი ხასიათით რბილია და ყურადღებით შეუძლია რჩევის მოსმენა. ამიტომ მანუელი უნდა იყოს ტახტის მემკვიდრე. მიბრუნდა რა შვილისაკენ, რომელიც მუხლებზე იდგა, იოანემ მას თავზე საიმპერატორო დიადემა დაადგა და მხრებზე მანტია მოასხა. ამის შემდეგ იოანემ სამი დღე იცოცხლა. 1143 წლის 8 აპრილს იმპერატორი გარდაიცვალა. მისი სიკვდილი ისევე იყო მომზადებული და მოწესრიგებული, როგორც მისი სიცოცხლე. თუკი კიდევ რამდენიმე წელი იცოცხლებდა, მას შეეძლო რეგიონში ბიზანტიის საზღვრების წინ წაწევა და სირიის მიწების შემოერთება. მას შეეძლო მნიშვნელოვნად აღმოეფხვრა ის ზიანი, რომელიც იმპერიას მანასკერტთან მიადგა. 53 წლის ასაკში გარდაცვლილმა იმპერატორმა თავისი სამუშაო დაუმთავრებელი დატოვა, მაგრამ თავის დამშვიდება იმით შეეძლო, რომ მანუელი ღირსეული მემკვიდრე იყო.

 **მანუელ I კომნინოსის (1143-1180 წწ.) საგარეო პოლიტიკა.** მართალია, მანუელი მამამისმა გამოაცხადა ბასილევსად, მაგრამ ეს არ ნიშნავდა იმას, რომ ტახტი გარანტირებული იყო. იმერატორად კონსტანტინოპოლში ხდებოდნენ. მანუელი ჯერ კიდევ კილიკიაში იმყოფებოდა. ის სასწარაფოდ უნდა დაბრუნებულიყო დედაქალაქში. ასევე მას მხრებზე აწვა მამაშვილური ვალდებულება. იმ ადგილას, სადაც იმპერატორი გარდაიცვალა, მონასტერი უნდა დაარსებულიყო. შემდეგ იმპერატორი უნდა ჩამოესვენებინათ კონსტანტინოპოლში. მანუელმა აკსუჰი დაუყოვნებლივ გაგზავნა კონსტანტინოპოლში, უბოძა მას რეგენტის ტიტული და უბრძანა მისი ყველაზე საშიში მოწინააღმდეგის ისააკის დაპატიმრება. მართალია, მას მამამ გვერდი აუარა, მაგრამ ახლა ცხოვრობდა სასახლეში და პირდაპირ ხელი მიუწვდებოდა სახელმწიფო ფინანსებისათვის.

 აკსუჰი მანამ ჩამოვიდა დედაქალაქში, სანამ იმპერატორის გარდაცვალების ცნობა ჩამოაღწევდა. მან ისააკისა და ასევე მეორე ისააკის, იოანე II-ის ძმის შეპყრობის ბრძანება გასცა, რომელიც გადასახლებაში იმყოფებოდა და ბასილევსის წინააღმდეგ შეთქმულებაში მონაწილეობდა.

 შეშფოთების მეორე წყაროს წარმოადგენდა საპატრიარქო, რომელსაც იმ მომენტში მეთაური არ ჰყავდა. აკსუჰმა სასახლეში შეკრიბა საეკლესიო იერარქები და მათ ოფიციალური დოკუმენტი წარუდგინა, რომლის თანახმად წმ. სოფიის ტაძარს ყოველწლიურად უნდა გადაეხადა სუფსიდია 200 ვერცხლის მონეტის სახით. კლირიკებმა ხალისით მიიღეს ეს წინადადება და აკსუჰს დაჰპირდნენ, რომ კორონაციას წინ არაფერი დაუდგებოდა.

 აგვისტოს შუა რიცხვებში მანუელი დედაქალაქში ჩამოვიდა. პირველ რიგში მან ახალი პატრიარქი **მიქაელ კურკუასი** დანიშნა, რომელმაც თავის მხრივ იმპერატორი აკურთხა. რამდენიმე დღის შემდეგ მან ორივე ისააკი გაათავისუფლა, რადგან ყველა საფრთხე უკან დარჩა.

 პირველ რიგში თვალში გეცემოდათ მანუელ კომნინოსის უზარმაზარი ტანი. მამისაგან ის ორი რამით გამოირჩეოდა: პირველი, მანუელი ძალიან ლამაზი იყო; მეორე, ჰქონდა განსაკუთრებული შარმი, ფაქიზი დამოკიდებულება და ცხოვრებით ტკბობის წყურვილი. ყველაფერი ეს მის მკაცრ ასკეტიზმთან მკვეთრ კონტრასტს ქმნიდა. როგორც მამაცი მხედარი და ცხენოსანი, მამამისს ჰგავდა, მაგრამ სამხედრო ნიჭით მას ჩამორჩებოდა. გამჭრიახი დიპლომატი და მოწოდებით სახელმწიფო მოღვაწე, ტიპიური ბიზანტიელი ინტელექტუალი იყო, რომელიც კარგად ერკვეოდა ხელოვნებასა და მეცნიერებაში. უყვარდა დოქტრინალურ საკითხებზე დავა-კამათი და მუდმივად მონაწილეობდა ასეთ საქმეში ჭეშმარიტების დადგენის მიზნით. ამავე დროს მანუელი თანდათანობით ეკლესიის თვალში არაპოპულარული პიროვნება გახდა. ამის მიზეზი იმაში მდგომარეობდა, რომ ალექსი ცდილობდა რომთან კონტაქტები აღედგინა, ასევე კერძო ტაქტიკური ალიანსები გაება სარაცინებთან და შეშფოთებამ მაშინ იჩინა თავი, როცა მან არა მხოლოდ მოიპატიჟა კონსტანტინოპოლში სელჩუკთა სულთანი, არამედ ნება მისცა მას წმ. სოფიის ტაძრის საზეიმო ღონისძიებებში მიეღო მონაწილეობა.

 მაგრამ ეკლესიას უფრო მეტად აწუხებდა ბასილევსის კერძო ცხოვრება. ქალების მიმართ მანუელის ხასიათში ვნებები სჭარბობდა და ლამაზი ქალებისადმი მისი დამოკიდებულება შეუდარებელი იყო. უეჭველია, ლამაზი ქალებისადმი იმპერატორის მიდრეკილებებს დამატებით იმპულსს მისი პირველი მეუღლის **ბერტა სულცბახის** გარეგნობა და ხასიათი აძლევდა. ეს უკანასკნელი იყო დასავლეთის იმპერიის იმპერატორ კონრადის ცოლისდა. წყაროების თანახმად, ბერტა, რომელმაც ირინეს სახელი მიიღო “ნაკლებ ყურადღებას აქცევდა თავისი გარეგნობის მოწესრიგებას, ვიდრე სულიერ საზრდოს; ის უარყოფდა ფერუმარილებს და სილამაზეს მხოლოდ სიკეთის გამობრწყინებაში ხედავდა”. გასაკვირი არაა, რომ ირინე არასოდეს იწვევდა არც მანუელისა და არც მისი ქვეშევრდომების სიმპათიებს, რომელთაც ის ცივი და მეტისმეტად თავდაჭერილი ეჩვენებოდათ. მან მხოლოდ დიპლომატიაში გამოავლინა თავისი ღისრება: გამორჩეულად დიდია მისი როლი მანუელსა და კონრადს შორის კავშირის დადებაში, როცა ეს უკანასკნელი ვიზიტად იყო კონსტანტინოპოლში 1148 წელს. დანარჩენი ირინეს ცხოვრება წყნარად და შეუმჩნევლად მიმდინარეობდა სასახლეში. მან თავი მიუძღვნა სხვადასხვა სახის ღვთისმოსაობასა და ორი ქალიშვილის აღზრდას.

 მანუელ კომნინოსი ბიზანტიის ტახტზე გულში ჩაგუბებული მრისხანებით ავიდა: მამამისის გარდაცვალების შემდეგ **რაიმუნდ ანტიოქელმა** ბიზანტიის კუთვნილი ქალაქებისა და კილიკიის პროვინციაში არსებული ციხე-სიმაგრეების დაბრუნება განიზრახა. 1144 წლის დასაწყისში მანუელმა სამხრეთ-აღმოსავლეთში სადესანტო ექსპედიცია გაგზავნა. ციხე-სიმაგრეები ბრძოლით დაიბრუნეს და ანტიოქიის გარეუბნები გააჩანაგეს. ბიზანტიის ფლოტმა სამთავროს სანაპიროზე რეიდზე მდგარი ფრანკთა ყველა ხომალდი გაანადგურა; მრავალი ადგილობრივი მცხოვრები ტყვედ აიყვანეს. წლის დასასრულამდე ორტემერში სიტუაცია კარდინალურად შეიცვალა: შობის წინ ზენგებმა ედესის საგრაფო ხელთ იგდეს. იგრძნობოდა, რომ ანტიოქია შემდეგი იქნებოდა. რაიმუნდს უნდა დაეთმო პატივმოყვარეობა და დახმარებისათვის მანუელისთვის უნდა მიენართა. თავიდან იმპერატორმა ეს თხოვნა უარყო, მაგრამ როცა რაიმუნდი იოანეს აკლდამის წინ მუხლებზე დაეჩოქა, მანუელი უხალისოდ დათანხმდა რეგულარულ სუფსიდიებზე. პირდაპირ სამხედრო დახმარებაზე მან უარი განაცხადა.

 მომდევნო წელს ზენგი მთვრალმა ევნუხმა მოკლა და ჯვაროსანთა სახელმწიფოს ყველაზე საშიში მტერი ჩამოსცილდა. მაგრამ ედესის საგრაფოს დაცემამ მთელი ქრისტიანული სამყარო შეაძრწუნა. როგორ შეიძლებოდა ასეთი რამე მომხდარიყო? შეიძლება საქმე იმაში იყო, რომ ორტემერის ფრანკები უკვე დეგრადირებულნი იყვნენ და როგორც ამას ბევრი ამბობდა, უფლის თვალში წმინდა მიწის დაცვის ღირსება დაკარგეს? თვით ფრანკებს კარგად ესმოდათ საკუთარი სამხედრო წარუმატებლობის მიზეზები. ჯვაროსნული ენთუზიაზმის პირველმა ტალღამ უკვე გადაიარა. იმიგრაციის ნაკადი პატარა მდინარედ იქცა; ბევრი პილიგრიმი იარაღის გარეშე მოდიოდა და ის ვინც მახვილით მოვიდა, როგორც წესი, ერთი წლის მანძილზე ლაშქრობას სრულიად საკმარისად მიიჩნევდა. და აი, პაპთან გაემართა ელჩობა თხოვნით, რომ გადაუდებლად მოეხდინა ახალი ჯვაროსნული ლაშქრობის ინიცირება.

 იმ დროს პაპ ევგენი III-ის პოზიციები ძალიან ძლიერი იყო. ვის უნდა ეხელმძღვანელა მისთვის? გერმანიაში მეფე კონრადს უამრავი საშინაო პრობლემა ჰქონდა; ინგლისის მეფე სტეფანეს სამოქალაქო ომის ტვირთი აწვა მხრებზე. როჟერ სიცილიელზე საუბარი არ ღირდა. რჩებოდა მხოლოდ საფრანგეთის მეფე ლუი VII. თუმც იმ დროისათვის ის 24 წლის გახლდათ, მაგრამ თავის გარშემო ღვთისმოსაობის გაუხარელ აურას ავრცელებდა, რომელსაც გარკვეულწილად ახელებდა მისი ლამაზი და მხიარული მეუღლე **ელეონორა აკვიტანიელი.** პიროვნული თვისებებით ლუი მეფე პილიგრიმი იყო; ჯვაროსნული ლაშქრობა მან მიიღო, როგორც ქრისტიანის ვალი და, გარდა ამისა, ელეონორა იყო ანტიოქიის მთავრის ძმისწული. 1145 წლის შობა დღეს ლუიმ გამოაცხადა თავისი განზრახის შესახებ, რომ იღებდა ჯვარს და ბერნარს, კლერვოს აბატს, მიმართა.

 შემდეგში წმინდა **ბერნარ კლერვოელი,** რომელიც ამ დროს 50 წლისა იყო, ევროპაში ძლიერ სასულიერო ძალას წარმოადგენდა. მაღალი და მსუქანი, ასკეტი, მუდმივად მოძრავი, მოქადაგე, დამაჯერებელი, განმსჯელი, მოკამათე, ურიცხვი წერილების დამწერი ბერნარისათვის ახალი ჯვაროსნული ლაშქრობა მის გულისნადებს პასუხობდა. 1146 წელს ბურგუნდიის პატარა ქალაქ ვეზელში სახელმწიფო კრებაზე ბერნარმა მზადყოფნა გამოთქვა, რომ ჯვაროსნული ლაშქრობისათვის ეხელმძღვანელა.

 მანუელ კომნინოსს სრული წარმოდგენა ჰქონდა თუ რა კოშმარი იყო პირველი ჯვაროსნული ლაშქრობა და ამიტომ არ სურდა დაუპატიჟებელი სტუმრები მიეღო. მან თადარიგი დაიჭირა ჯვაროსნებისათის საკვები და სხვა მარაგი მოემზადებინა და ამასთანავე განაცხადა, რომ მხედართმთავრებს იმპერატორისათვის ფეოდალური ერთგულების ფიცი უნდა მიეცა. როგორც ჩანს, ბასილევსს ჰქონდა იმედი, რომ ახალი ჯვაროსნების შემადგენლობა შედარებით უკეთესი იქნებოდა, მაგრამ მცირე აზიაში ჯვაროსნებს მცირე შეტაკებები და ჩასაფრებული მუსლიმური რაზმები ელოდებოდნენ. ჯვაროსნების მტკიცებით, მუსლიმების მხარეზე ომობდა აგრეთვე ზოგიერთი ბიზანტიელი მემამულე. ამიტომაც, როდესაც ორმა მმართვლელმა (კონრად III და ლუი VII) იერუსალიმამდე მიაღწია მათი დროშის ქვეშ ჯარის საწყისი რაოდენობის მხოლოდ ათი პროცენტიღა იმყოფებოდა. მათ ალყა შემოარტყეს იურუსალიმს, თუმცა ქალაქის აღება ვერ შეძლეს. მხედართმთავრების განუწყვეტელი მეტოქეობა, ცხადია, ძალას აცლიდა მათ ჯარს. ეს ჯვაროსნული ლაშქრობა სრული წარუმატებლობით დასრულდა; ლუი მეფე კიდევ ერთი წლის მანძილზე დარჩა პალესტინაში იმისათვის, რათა ყველა წმინდა ადგილი მოენახულებინა.

 აქვე ისიც უნდა აღვნიშნოთ, რომ მანუელი ძალზე შეაშფოთა ჯვაროსანთა უზარმაზარი ჯარის გამოჩენამ, რომლებსაც გერმანიის მეფე კონრად III და საფრანგეთის მეფე ლუი VII ხელმძღვანელობდნენ. გერმანელებთან მან საბოლოოდ საერთო ენა გამონახა და თავიდან მოიცილა ისინი, მაგრამ ფრანგებთან მოლაპარაკება გაჭიანურდა. ამის გამო ჯვაროსნებმა ერთხანს კონსტანტინოპოლის აღებაც კი დააპირეს. ასეთ ვითარებაში ჯვაროსნებმა თავიანთი მარცხი ბიზანტიელების ვერაგობას გადააბრალეს, რომელთა სიხარბე მართლაც იმდენად აღმაშფოთებელი იყო, რომ დასავლეთი ერთხანს ჯვაროსნების გამოგზავნასაც კი აპირებდა ბიზანტიის წინააღმდეგ, რათა მწარედ ეზღვევინებინა სამხედრო ექსპედიციის მარცხი (1150 წ.).

 მეორე ჯვაროსნულმა ლაშქრობამ მანუელი იძულებული გახდა, რომ მთელი ყურადღება დასავლეთზე გადაეტანა. წინამორბედების მსგავსად მანუელი ოცნებობდა რომი ბიზანტიის გავლენისათვის დაექვემდებარებინა. აქ მნიშვნელობა არ ჰქონდა იმპერატორი ძალას გამოიყენებდა თუ დიპლომატიას. ფრიდრიხ ბარბაროსასა და პაპს შორის განხეთქილებამ (1158 წ.) მანუელს რომთან დაახლოების საბაბი მისცა. მან მხარი დაუჭირა პაპ ალექსანდრე III-ს (1161 წ.) და მიანიშნა, რომ შესაძლებელი იყო ეკლესიათა ერთიანობის აღდგენა. ამის სანაცვლოდ ის ფიქრობდა, რომ პაპისაგან დასავლეთის იმპერატორის გვირგვინი მიეღო. ამასთანავე თავისი დიპლომატიური ხლართებით ის ცდილობდა ფრიდრიხ ბარბაროსას წინააღმდეგ აემხედრებინა მისი მტრები, მხარს უჭერდა ლომვბარდიის ლიგას და სესხს აძლევდა ანკონას, გენუას, პიზასა და ვენეციას. გარდა ამისა, ინტრიგების ქსელს ხლართავდა იტალიასა და გერმანიაში, რათა გერმანიის იმპერატორთან შეთანხმებისათვის მიეღწია. ამ უტოპიურმა გეგმებმა რეალური შედეგები ვერ დააყენა. პაპს დაუშვებლად მიაჩნდა რომის ეპისკოპოსის როლს დასჯერებოდა, რომელიც აღდგენილი იმპერიის დედაქალაქი უნდა გამხდარიყო. იტალიის რესპუბლიკები ეჭვის თვალით უყურებდნენ მანუელის პატივმოყვრულ ზრახვებს და ბერძნების ორპირობით გახელებული ბარბაროსა სამტროდ განაწყო და აშკარადაც იმუქრებოდა (1177 წ.). მოკლედ, მანუელის პატივმოყვარულმა მისწრაფებებმა მთელი დასავლეთი იმპერიის წინააღმდეგ განაწყო, ხოლო იმპერატორის მეტისმეტმა სიმპათიებმა ლათინური დასავლეთის მიმართ ბერძნები საშინლად გააღიზიანა. ბიზანტია კი მისი პოლიტიკის შდეგად გამოფიტული ხდებოდა, ხოლო ლათინები მას ზიზღით უყურებდნენ.

 დასავლეთის პოლიტიკის შემდეგი მიმართულება ის იყო, რომ მანუელი ყოველნაირად ცდილობდა, ნორმანების წინააღმდეგ საბრძოლველად მიემხრო ვენეცია, რისთვისაც დიდი პორივილეგიები მიანიჭა მას (1148 წ.). ამან ხელი ვერ შეუშალა მათ შორის განუწყვეტელ წინააღმდეგობების მოსპობას. ვენეციელების ქედმაღლობა და სიფიცხე ძალიან აღიზიანებდა ბერძნებს. მეორეს მხრივ, მანუელის პრეტენზიები იტალიის მიმართ ვენეციის რესპუბლიკის დიდ შეშფოთებას იწვევდა, როდესაც იმპერატორმა ანკონა აიღო და ხელთ იგდო დალმაცია. ვენეციელები მიხვდნენ, რომ მათ ბატონობას ადრიატიკის ზღვაზე საფრთხე ემუქრებოდა. ამიერიდან განხეთქილების თავიდან აცილება შეუძლებელი შეიქმნა. ვენეციასთან კავშირის გაწყვეტის მიზეზი იოანე გახდა, ვისი ბრძანებითაც, სასწრაფოდ უნდა დაეპატიმრებინათ იმპერიაში დამკვიდრებული ყველა ვენეციელი (1171 წ.). ამის პასუხად რესპუბლიკამ თავისი ფლოტი მიუსია ქიოსს, დაარბია არქიპელაგის კუნძულები და კავშირი შეჰკრა სიცილიის მეფესთან. მანუელი იძულებული გახდა დათმობაზე წასულიყო (1175 წ.) და ვენეციელებისათვის ადრე ჩამორთმეული პრივილეგიები დაებრუნებინა. მაგრამ ვენეციასთან, ისევე როგორც ნორმანებთან, ურთიერთობა კვლავ დაძაბული და მტრული დარჩა.

 იმპერატორმა მხოლოდ გაცილებით გვიან შესძლო აღმოსავლეთისათვის მიეპყრო თვალი. მამამისის მსგავსად მანუელი ოცნებობდა, რომ ბიზანტიის სუზერენობა თავს მოეხვია სომხური და ლათინური სახელმწიფოებისათვის და წარმატებასაც მიაღწია ამ მხრივ, მაგრამ მისი პოლიტიკა თურქების მიმართ გაცილებით უფრო სუსტი აღმოჩნდა. XII საუკუნის შუა წლებში საკმარისი იყო ერთი მძლავრი დარტყმა, რომ საბოლოოდ შეემუსრა იკონიის სასულთნო და ტავროსამდე ხელახლა აეღო აზია. მაგრამ თავისი დასავლური პოლიტიკის პატივმოყვარული მისწრაფებებით გატაცებულმა მანუელმა ვერ შესძლო გადამწყვეტი დარტყმა მიეყენებინა თურქებისათვის. მის მოსატყუებლად საკმარისი შეიქმნა მორჩილების გარეგნული ნიშნები, რომლესაც უშურველად ავლენდა იკონიის ცბიერი სულთანი **კილიჩ-არსლან II (1156-1192 წწ.).**

საქმის არსი შემდეგშია: 1159 წელს იმპერატორმა დატოვა ანტიოქია. ამ დროს ბიზანტიასა და ოსტემერს (ედესას) შორის საუკეთესო ურთიერთობები არსებობდა. ასეთი დარჩებოდა ეს ურთიერთობები თუ მანუელი ალეპოსკენ გააგრძელებდა გზას. მაგრამ მასთან გამოჩნდა ალეპოს ემირის **ნურედინის** ელჩები. დაზავების სანაცვლოდ ემირი მზად იყო 6 000 000 ტყვე ქრისტიანი გაეთავისუფლებინა და სამხედრო ექსპედიცია გაეგზავნა თურქების წინააღმდეგ. მანუელმა მიიღო ეს წინადადება და კონსტანტინოპოლში დაბრუნდა; ჯარმაც მას მიჰბაძა.

 ადვილი წარმოსადგენია ფრანკების პოზიცია. როგორ მოხდა, რომ იმპერატორმა უზარმაზარი ჯარი უკან დააბრუნა და მტერს არ შეებრძოლა? ფრანკები მას მტრის გასანადგურებლად ყველა შესაძლო დახმარებას აღმოუჩენდნენ. ამის მაგივრად მანუელმა დადო სეპარატული ზავი ჯვაროსნების მტერთან და ისინი ბედის ანაბარა დატოვა. ჩემი აზრით, ეს იყო ყოვლად მიუტევებელი შეცდომა. გაოცებას იწვევს იმპერატორის საქციელი. ამ დროს მას ჯვაროსნებთან საუცხოო ურთიერთობა ჰქონდა, ნუთუ ძველი ბოღმა ვერ დასძლია? ეს ჩემთვის გამოცანაა. ამ მოქმედებას აქვს ერთი გამართლება. კერძოდ, სელჩუკთა სულთანმა კილიჩ-არსლან II-მ, როცა ნახა ალიანსი შედგა ალეპოს ემირთან, 1162 წელს ხელშეკრულება დადო მანუელთან, რომლის თანახმად ბოლო დროს დაპყრობილი ყველა ბერძნული ქალაქი იმპერიას დაუბრუნა. სულთანმა თავის ჯარს აუკრძალა ბიზანტიის ტერიტორიებზე თავდასხმები. ამ ხელშეკრულების განმტკიცების მიზნით სულთანი კონსტანტინოპოლს ვიზიტად ეწვია.

 იმპერატორმა გადაწყვიტა, რომ სულთანი კონსტანტინოპოლის ბრწყინვალებით დაებრმავებინა. მას შესთავაზეს ტახტზე დაბრძანებულიყო, რომელიც მორთული იყო ოქროთი, ძირმაგარებით, საფირებითა და მარგალიტებით. იმპერატორს ყელზე ეკიდა ვაშლისოდენა ლალი. დედაქალაქში ორი კვირის მანძილზე სულთანს დღეში ორჯერ ოქროსა და ვერცხლის თასებით მიართმევდნენ სასმელს, რომლებიც ტრაპეზის შემდეგ მისი საკუთრება ხდებოდა. ყოველივე ამას მოსდევდა გასართობი ღონისძიებები - ნადიმობა, ჯირითი, საცირკო წარმოდგენები და ბერძნული ცეცხლის საოცრებების დემონსტრირება. ჩემი აზრით, ეს იყო ყველაზე დიდი შეცდომა. ამით მტერი უფრო შურით აღივსებოდა, ვიდრე სიამოვნებით. სწორედ ამიტომ აღმოჩნდა ეს წარმოდგენები წარუმატებელი. თურქების ამალის ერთ-ერთმა წევრმა გაფრენა გადაწყვიტა. სამოსელში გახვეულმა, რომელიც მთლიანად ჯიბეებისაგან შედგებოდა ჰაერში ლივლივი დაიწყო, ავიდა მაღალ ხიდზე და გადახტა. როცა ერთი წუთის შემდეგ დაცემული სხეული წაიღეს, ხალხი სიცილისაგან გადაბჟირდა. აი, ჯამბაზი თუ გინდა.

 როგორც ვთქვით, მანუელმა თავის ვერაგ მოწინააღმდეგეს ძალის მოკრების საშუალება მისცა და ერთიმეორის მიყოლებით დაამარცხებინა პატარა სამთავროები, რომელთა გაუთავებელი ქიშპობა ესოდენ ხელსაყრელი იყო იმპერიისათვის, და მათ ადგილას ერთიანი მძლავრი სახელმწიფო შეექმნა. ნაცვლად იმისა, რომ ემოქმედა, მანუელი მთელი 11 წლის მანძილზე (1164-1175 წწ.) პირწმინდად თავდაცვითი პოლიტიკით იფარგლებოდა და იმპერიის საზღვრებს ამაგრებდა. ბოლოს კი, როცა მიხვდა, რა განსაცდელშიაც ჩაიგდო თავი და შეტევაზე გადავიდა, უკვე გვიან იყო. 1176 წლის ზაფხულში იმპერატორი დაიძრა იკონიაში. შუას გზაში მას შეხვდა სულთანის დესპანი და ხელსაყრელი პირობებით ზავი შესთავაზა. ბიზანტიის ჯარის ძველი ოფიცრების დიდმა ნაწილმა შემოთავაზებული წინადადება მიიღო; საუბედუროდ, ჯარში იყო ასევე ახალგაზრდა არისტოკრატიის დიდი ნაწილი, რომელსაც ბრძოლა სწყუროდა. ისინი შეუპოვრად მოითხოვდნენ ლაშქრობის გაგრძელებას და იმპერატორმა სისულელე ჩაიდინა, როცა მათ დათანხმდა.

 **მირიოკეფალონთან** **(1176 წ.)** ბიზანტიის ჯარი ბლოკირებული იქნა. ისე ჩანდა, რომ ბიზანტიელთა ტოტალური ჟლეტა გარდაუვალი იყო, მაგრამ უცებ სიწყნარე ჩამოვარდა და იმპერიის ბანაკში თურქი ემისარი გამოჩნდა. მან იმპერატორს აცნობა, რომ სულთანს შემდეგი სისხლისღვრა არ სურდა. სანაცვლოდ იმპერატორი უნდა დათანხმებულიყო, რომ დორილეასა და სუვლეას საფორტიფიკაციო ნაგებობებს დაანგრევდა, რომელიც მანუელმა ერთი წლის წინ ააგო. ამის შემდეგ კილიჩ-არსლანი საზავო ხელშეკრულებას დადებდა. მანუელმა ეს წინადადება მიიღო და ორივე მხედართმთავარმა თავისი ჯარი უკან წაიყვანა.

 რატომ მოიქცა სულთანი ასე? ჩვენ ამას ვერასოდეს გავიგებთ. შესაძლებელია, ის გრძნობდა, რომ მომავალში იმპერატორის მხადრაჭერა დასჭირდებოდა. ნებისმიერ შემთხვევაში ორი სიმაგრის დემონტაჟი, რომელიც სულთანის ქვეშევრდომებს დაუბრკოლებლად ორ დიდ დაბლობზე გადაადგილების საშუალებას აძლევდა, სრულიადაც არ იყო მცირე ჯილდო. მირიოკეფალონთან ბრძოლა სასტიკი დამარცხება იყო მანუელისა და მცირე აზიის ამ ოლქში ისევ განმტკიცება შეუძლებელი გახდა.

 საბოლოოდ რას მიაღწია მანუელ კომნინოსმა აღმოსავლეთში? მუსლიმების წინააღმდეგ არაფერს და ეს მისი შეცდომების ბრალი იყო. 1162 წლის ხელშეკრულებით მთელი 11 წელი რეგიონში სულთანი კილიჩ-არსლანი თავისი შეხედულების მიხედვით მოქმედებდა. ამან სულთანს საშუალება მისცა, რომ ყველა მუსლიმი მოწინააღმდეგე გაენადგურებინა და აღმოსავლეთ ანატოლიაში ერთადერთი მნიშვნელოვანი ძალა ყოფილიყო

 დასავლეთში მას კიდევ ერთი დიპლომატიური წარმატება ჰქონდა: 1180 წლის მარტში მან თავისი შვილი ალექსი, როიმელიც ჰყავდა მარიამ ანტიოქელისაგან დააქორწინა ლუი VII-ის ქალიშვილზე აგნესაზე. რძალი 9 წლის იყო, ხოლო ალექსი 10-ის. ერთი თვის შემდეგ მანუელი სერიოზულად დაავადდა და გარდაიცვალა. მანუელი პანტოკრატორის მონასტერში დაკრძალეს.

 შეუძლებელია ამ იმპერატორის მიმართ თანაგრძნობა არ გაგიჩნდეს. ხუთი კომნინოსი იმპერატორიდან, მანუელი ყველაზე ბრწყინვალე მმართველი იყო, რომელსაც უდაოდ ფართო განზრახვები ჰქონდა, რაც მისი წარუმატებლობის წყარო გახდა. მანუელის მამა და და ბაბუა ნელა და მოთმინებით ეწეოდნენ ზარალის ანაზღაურებას, რომელიც იმპერიას მანასკერტთან მიადგა. ის კი ყველა მიმართულებით ცდილობდა ხარვეზისა თუ ზარალის გამოსწორებას. თუკი მანუელი ძირითადად კონცენტრირებული იქნებოდა აღმოსავლეთის საქმეებზე, უეჭველია ანატოლიაში ბიზანტიის ძალაუფლების აღდგენას თავისუფლად შეძლებდა. მაგრამ ის ძალიან მოხიბლული იყო დასავლეთით და მისი ყურადღების ფოკუსში აღმოჩნდა იტალია და უნგრეთი, სერბია და ვენეცია, საღვთო რომის იმპერატორი და რომის პაპი. მანუელმა მრავალი გამარჯვება მოიპოვა, მაგრამ ვერცერთი მათგანი ვერ განამტკიცა და იმპერია უფრო უარეს დღეში დატოვა, ვიდრე მის მოსვლამდე იყო. ჩემი აზრით, მანუელის აღმოსავლური პოლიტიკა “რეალ პრინციპებს” საერთოდ მოკლებული იყო. შორსმჭვრეტელმა პოლიტიკოსმა ჯერ უნდა გადაჭრას მთავარი და ძირითადი პრობლემა. ეს მდგომარეობდა თურქების საბოლოოდ აღგვაში. ამის რეალური საშუალებები არსებობდა, ხოლო მას თურქებმა აზიური ეშმაკობით აჯობეს. საკვირველია, მისი დიპლომატიური ალღო როგორ ვერ ჩაწვდა იმას, რომ ჯვაროსნები ბოლომდე გამოეყენებინა, თუნდაც სამთავროების შექმნის ხარჯზე. ამას თურქული საფრთხის საბოლოოდ აღკვეთის შემდეგ ადვილად მოევლებოდა. იმდროინდელი ჯვაროსანთა რელიგიური აღტკინება რეალური მიზნების მიღწევის საშუალებას იძლეოდა, რადგან მაშინდელ ურთიერთობებს რელიგიური ფაქტორი განსაზღვრავდა. მაგრამ უკვე რეალურად დავიწყებულმა რომის ძველი იმპერიის აღდგენის დაუოკებელმა წყურვილმა აღმოსავლური “რეალ პოლიტიკის” პრინციპები დაჩრდილა და ბიზატიამ მალე იგრძნო ეს მიუტევებელი შეცდომა. დასავლეთმა მთლიანად დაკარგა ნდობა ბიზანტიისადმი და ამის შედეგი იყო მეოთხე ჯვაროსნული ლაშქრობა. თუ ნდობას დაკარგავ, გუშინდელი მოკავშირე შენი მტერი ხდება.